Bible Thianghlim - NAHUM\nBibleThianghlim – NAHUM\nA ngantu: Nahum\nA huap sung cān: B.C 663 le 612 karlak\nA siartu: Judah (Pathian minungpawl) le Assiria\nNahum in Assiria lalrampi a siat ding tiah a simsung. A cabu hin Assiria khawpi Nineveh thuhla a rel. Hi cabu sungih a dang khawpi pawimawh cu No-Amon a si. Assiria in hi khawpi pawimawh Izip cu B.C. 663 ah an tisiat (3:8-10). Nahum in himi thil cang hnu, asinan Nineveh siat hlan B.C. 612 ah hi cabu hi a ngan (2:1-3:7, 11-19).\nAssiria in Zufariṭis Tivapi ihsin Kanaan ram ih sak lam kha B.C. 850-612 tiang a uk. Khuahlan leilungpi hin Assiria lalram hi an ṭih ngaingai, ziangruangahtile miphun dangpawl an siatsuah ih, an mipi an ṭekdarhter (2Sp 17:1-6). Assiria cun thiltitheinak, neihnunnak le hminthannak a hawl. Sikhalsehla hi lalrampi cu a tlu ding, ziangruangahtile cuih lalrampi cu Pathian in a do ding ih, dān a tat ding (2:13; 3:5).\nNahum in a simsungnak hi Pathian thangṭhatnak hla in a thăwk (1:2-8). Pathian cu ral dotu a si. Anih cu thiltitheinak ah a nasa ih, dingfelnak a ngaina. A ralpawl dān a tat.\nAmah cu ṭhat khal a ṭha, a thin a fual ih a mipawl parah lainatnak a nei. Bung 1-nak ah Pathian thangṭhatnak hla hnuah runsuahnak le dāntatnak a peh. Dāntatnak cu Jehovah dokalhih thil ṭhalo tuah tumtupawl hrangah a si (1:9, 11, 14), asinan runsuahnak cu Pathian minungpawl hnenah a thleng ding (1:12-13, 15).\nHi cabu ih bung le câng pawimawhpawl cu 2:1-3:7, 11-19 hi an si. Hi tawkah Nahum in Nineveh siatnak a tarlang. Cumi cu a thleng hrih lo nân, Nahum in thil thleng zo mi vekin a sim. Cumi cu Pathian dāntatnak a thlen rori ding ruangah a si. Nineveh cu neh thei lo ding vek a bang, Izip khawpi No-Amon khal neh thei lo ding vek a bang. Khawruahharzain Pathian in Assiria kha No-Amon khawpi kawlawngtertu dingah a rak hmang (3:8-10). Cutivekin Nineveh khal a tisiat ding.\nZiangahso No-Amon siatnak cu Pathian mipawl hrangah thathawhnak thuthang a si? Pathian cu thil cang mi hmuahhmuah tlunih thuneitu a si ih, miphun hmuahhmuah uktu Lal a si. Miphun hmuahhmuah thilsual an tuah tikah Pathian in tawk a ti cin a um. Pathian thuṭhennak a um. Milai sualralnak cu Pathian in siang hmansehla, an sualralnak săn cu amai hnenah an sim leh ding. Leilung tlunih uktu cakbik in a dingfel mi Pathian thuṭhennak hmaiah a ding thei lo. Dāntatnak ni cu a ra lai rero a si. Pathian cu ral dotu a si. Anih cun thil ṭhalo dān a tat, asinan amai mipawl hrang khalah ral a do ih, thlawsuah a pe hai. Curuangah a camsiatnak si loin, a malsawm dawng dingah Pathian thawi pehzawmawknak dik neih hi a thupi tuk.\nI. Bawipa in a mipawl a humhim le phuba a laksak hai ruangah Nahum in Bawipa a khaisâng (1:1-8)\nII. Bawipa in Nineveh a tisiat ding tiah Nahum in thu a phuang (1:9-3:19)\nA. Nineveh siat ding thu le Judah runsuahnak thu Nahum in a sim (1:9-2:2)\nB. Nineveh kulhkhŭm a si thu le a siatnak thu cipcirin Nahum in a tarlang (2:3-12)\nC. Nineveh siatnak săn Nahum in a phawrhlang (2:13-3:19)\n1 Nineveh thuhla ih thuphuan. Elkosh khawmi Nahum-ih larnak cazual.\nA Doralpawl hnenih Pathian Thinlingnak\n2 Pathian cu thîkthusia a si ih, Jehovah cu phuba lakhmang a si.\nJehovah in phuba a la ih, a thin a so.\nJehovah in amah dokalhtupawl hnenah phuba a la ding ih,\nA doralpawl hrangah thinlingnak a khêk.\n3 Jehovah cu thinfûal le huham nasazet nei a si ih,\nMisualpawl cu hrem loin a zuah men hrimhrim lo ding.\nJehovah-ih zin cu phusîng le thlipi cak lakah a si ih,\nKhawdurpawl cu a ke ih leivut an si.\n4 Tifinriat a kawk ih a carter,\nCule tivapawl hmuahhmuah a kāngter ṭheh.\nBashan le Karmel an cuai ih,\nLebanon parpawl khal a vuai.\n5 A hmaika-ah tlangpawl an hnîn ih,\nTlangmualpawl an zuprál,\nCule leilung cu a hmaika-ah a tho,\nA si, leilung le a sungih cêng mi hmuahhmuah tla.\n6 A aithawknak hmaika-ah zo so ding thei ding?\nA thinhengnak nasazet cu zo so tuar thei ding?\nA thinsosatnak cu meisa bangin thletbŭng a si ih,\nLungpipawl tla amah in a khuai.\n7 Jehovah cu a ṭha,\nHarsat cān ih hauhruang a si;\nCule amah rinsantupawl a ngaihsak hai.\n8 Asinan tilian nasazetin,\naCuih hmun cu a netter lellel ding ih,\nKhawthim lakah doralpawl cu a dawi hai ding.\n9 Jehovah dokalhin ziang khua na khâng?\nCumi cu amah in a netter lellel ding.\nZăwnzaihnak vei hnih a ra lo ding.\n10 Ziangahtile annih cu hling awkkalhaw le\nRi ko ih zu in mipawl bangin,\nAnnih cu cangpâwl ro reprep bangin an ziamrál ding.\n11 Na hnen ihsin Jehovah dokalhih thil ṭhalo khawkhângtu,\nSualralnak thurawnpetu a suak zo.\n1:8a Cuih hmun: Câng 1-nak ih Nineveh kha a si.\n«Annih cu cakin tam zet khal hai sehla,\nAnnih cu thah an si ding ih,\nAn hlorál ding.\nRak lo zawnzaiter zo khal ningla,\nKa lo zawnzaiter nawn lo ding.\n13 Atu ah na parih hngawngkol ka khiak ding ih,\nAn lo hrennakpawl ka catter ding,» tiin.\n14 Na thuhla ah Jehovah in thu a pe:\n«Na hmin a um ringring nawn lo ding.\nNa pathianpawlih inn sung ihsin kher mi milim le salh mi milim cu ka ṭhiatbăl ding.\nNa thlān ka tuah ding,\nZiangahtile nang cu santlaihnak nei lo na si,» tiin.\n15 Zoh hnik, tlang parih thuthangṭha kengtu,\nRemnak thuphuangtuih ke khi!\nMaw Judah, na puaipawl cu tuah ko,\nNa thutiampawl hlĕnsuak aw.\nZiangahtile misualrálpa nan lakah a ra nawn lo ding,\nAnih cu thahhlo vuarvi a si.\n1 Nangmah dokalhin mi ṭekdarhtertu a thleng zo.\nRalhruang kil aw!\nLamzin kilveng aw!\nNa zāngtha suah aw!\nNasazetin na cahnak suah aw.\n2 Ziangahtile Jehovah in Jakob-ih ropitnak cu Israel ropitnak vekin a dĭnsal ding,\nZiangahtile mikawlawngtertupawl cun an kawlawngter hai zo ih,\nAn sabit hngepawl khal an siatsuah.\n3 A miralṭhapawlih ralphawpawl tla an senter,\nMicakpawl cu senlar in an thuamaw.\nA timlamawk ni ah\nRánglêngpawl tla meialh thawn an ra,\nFeipipawl an tle zukzo.\n4 Ránglêngpawl cu kăwtthler ah nasazetin an mâwng,\nLamzin kaupawl ah pakhat le pakhat an nēk aw;\nMeisa hliau vek an si ih,\nNimthlakau bangin suk le so ah an tlân.\n5 Anih cun a miupapawl a máng ringring;\nAn feh laiah an bah;\nKhawkulh panin an tlân,\nKhamawknak phaw an timlam.\n6 Tivapi kăwtkapawl an áwngaw ih,\nSiangpahrang inn a riarál.\n7 Hitin nĕmhngeh a si:\nAnih cu ralkaih ih hruaihlo a si ding,\nAnih cu an fehpi ding;\nCule a siahhlawh nunaupawl in thuro aw vekin an ṭah ding ih,\nAn ṭâng an cūm ding.\n8 Nineveh cu amai san ah tili vek si khal sehla,\n«Ding uh! Ding uh!» tiin an tlânhlo,\nAsinan zohman dunglet hawi an um lo.\n9 Ngun kha răm uh! Sui kha răm uh!\nHlawnthil a cem thei lo,\nDuhthusam neihnunnak tinkim a um.\n10 Anih cu a lawnglak, a ṭhing reprep ih, a kawlh!\nThinlung a zŭp ih, khukpawl an ṭhia rero;\nNatnak cu taksa hmun i kip ah a um ih,\nAn hmel zaten a râm thluh.\n11 Kiosapawlih pûk cu khuiah a um ih,\nKiosa pa le kiosa pinu le kiosa fano an lenvahnak hmun,\nZohman in thinphâng ko an tuahlonak\nKiosa vanglaipawl cawmnak hmun teh khuiah a um?\n12 Kiosa in a fanopawl hrangah a duhtawkin sa a thlek,\nA kiosa pinupawl hrangah sa a that,\nA pûkpawl cu a deh mi sa in a khatter ih,\nA umnak hmunpawl cu sa hlir in a khat.\n13 Ngai hnik, ka lo do a si,\nRalkap rualpawlih Jehovah in a ti,\nRánglêngpawl meikhu cang ko ka urkāng ding ih,\nNa kiosa nopawl cu ralnâm in a that ṭheh ding;\nLeilung ihsin na deh ding mi sa thaihloh ṭheh a si ding ih,\nNa thuphurtupawlih aw cu theih a si nawn lo ding.\n1 Thisen suahhmang khawpi na hmakhua a pit!\nCuih khua cu thuphan le suamawknak in a khat.\nA tuartupawl an cem dah lo.\n2 Hrihrual vuak awn le\nRánglêng ke rīl awn,\nRáng tlân tlurhtlo,\nRánglêng tlân thlurhthlo!\n3 Rángralkappawl in an năwr, ralnâm tle zukzo, feipi tle zerzer,\nThah mi minung tam zet,\nRuang tam zet pengaw reprep,\nMiruak siar cawk lo,\nRuakpawl parah an tlu!\n4 Ziangruangahtile hlawhhlângpawlih hursualtuahnak in a khat,\nDawithiam hotu nunau cun a bum,\nAnih cun miphunpawl cu a hursualtuahnak in a zuar hai ih,\nA dawithiamnak in minungpawl cu a zuar hai.\n5 Ngai hnik, ka lo do a si, ralkap rualpawlih Jehovah in a ti;\nNa hni sunghruhpawl na hmai tlunah ka hlip ding,\nMiphunpawl na taklawngnak ka hmuh hai ding ih,\nLalrampawl na ningzahnak.\n6 Na parah fihnungza ka hlăwn ding,\nMi-â vekin ka lo ceibawl ding ih,\nZohnuam ah ka lo tuah ding.\n7 Hitin a si ding, a lo hmutu hmuahhmuah in an lo tlansan ding ih,\nNineveh cu a siat ṭheh zo!\nZo in a ṭah pei? tiah an ti ding.\nNangmah a lo hnemtupawl khuiah ka hawl ding?\n8 Nile Tivapi kiangih um,\nTipi ih kulh,\nTifinriat cu a kulhawknak a si mi,\nA phăr cu ti a si mi,\nThebes khawpi hnakin na ṭhasawn maw?\n9 Kush le Izip cu leitek um loih a cahnak an si.\nPut le Lubim cu a lo bawmtu an si.\n10 Cucingin Thebes cu hruaihlo a si thotho,\nRalkaih ah a feh;\nLamzin ṭêk kip ah a falepawl khal hlăwndarh an si;\nA mizahumpawl hrangah camcawhfung an zûk ih,\nA miropipawl cu cikcin ih ṭawn an si.\n11 Nang Nineveh, nang khal na ri ding;\nThuh na si ding;\nNang khal in na ralpawl lakah răwlhimnak na hawl ding.\n12 Na hauhruangpawl hmuahhmuah cu a rah hmin mi theipi kung vek an si:\nAn hnin asile,\nA eituih kâ sungah an ṭil.\n13 Ngai hnik, nanmah lakih um na ralkappawl cu nunau an si!\nNa ram sungih kăwtkapawl cu na ralpawl hrangah kau zetin an áwngaw.\nNa kăwtka tlângpawl cu meisa in a kangrál.\n14 Kulhkhŭm cān hrangah ti khai aw!\nNa ralhruangpawl hngetter aw!\nBellei umnak ah feh awla, tlăk kha pál aw!\nTlakrawh hak tuah aw!\n15 Cu tawkah meisa in a lo kangrál ding,\nRalnâm in a lo sattán ding;\nKharbawk vekin ralnâm in a lo ei ding.\nKharbawk bangin karhzaiawter aw!\nA bur a bur ih um kharbawkpawl bangin karhzaiawter aw!\n16 Van arsipawl hnakin na sumdâwngpawl cu na karhter.\nKharbawkpawl in an ei ih, an zamhlo.\n17 Na ralbawipawl cu a bur a bur ih um kharbawk vek an si ih,\nNa ralbawipipawl cu khaukhuap tumpi pi vek an si,\nAnnih cu khawdaih cān ah lungto kulh mi ṭanhmun khuarnak ah an um;\nAsinan ni a suah tikah an zamhlo.\nKhui hmun ah an um ti theih a si lo.\n18 Maw Assiria siangpahrang, na tuukhālpawl an sing cuahco.\nNa miupapawl an zau.\nNa mipawl cu tlangpawl ah an ṭekdarh ih,\nZohman in an fĭnkhawm lo.\n19 Na tuahmawhawknak in damnak a nei lo,\nNa hriamhma a bese tuk.\nNa thuthang theitu hmuahhmuah in an za an lo bĕnghnawh ding,\nZiangahtile cem ti um lo na sualralnak tuar lo zo so um?


Ramlak Ah PDF Mino Pakhat A Thi – Meifar\nMyanmar rampi zalennak ngah dingin mino ṭhaṭha pawlin an zuam rero lai, ramlak ah an um ih thuneihnak latu ralkap pawl an do.\nRawlei ding thitha khal an nei lo, ruahsur lakah an khuasa ih fikfa, mikeu le cangvat lakah hringnun an hmang rero lai. Mandalay tlangval Ko Aung Myint Myat cu University of Computer Science, Cyber Knight Team ah an hruaitu a si.\nMino cathiam a si ih ralkap cozah a duh lo ruangah meithal kengin a do, doawknak khalah vei tampi a tel zo. Cutin, ramlak ih aum laiah mikeu in an keu tamtuk ruangah malaria (ငှက်ဖျားရောဂါ) in a damlo.\nRamlak ah an thei dandan in an tuamhlawm nan August 20 zinglam nazi 3:40 ah a natnak tuar nawn loin a thi. A ruang khal a innsang pawlin an tuamhlawm thei lo ih siang lo cingten an vuiliam. (Rest In Power Ko Aung Myint Myat)\nTamu Ah Zo Ti Theih Lo Mithi Ruak 2 An Sar


Bible Thianghlim - 1 KORINTH\nBibleThianghlim – 1 KORINTH\nA ngantu: Paul\nA siartu: Korinth Kawhhran\nNgan kum: A.D. 55\nKorinth khua hi Grik ram sung, Akaia ramṭhen ih khawpi thupibik a si. Lăwng cawlhnak hmun pahnih a nei ih, pursumleilawnnak hmunpi a si. Kum tin an tuah mi lehnak khalin mi tampi a hip. Cutawk ih a ratupawl in anmai nunphung le biaknaksakhua an rak luhpi. Cutin hmun kip ah milem biaknak le sualralnak a rak um.\nHih khawpi ah apostol Paul a rak thlen hmaisabik cān hi a missionary khualtlawn a vei hnihnak ah a si. Paul in hi khua ah Jew le Grik-mipawl hnenah Sabbath ni tinten thuthangṭha sim a thăwk (Apo 18:1-18). Jew-pawl in a rawngbawlnak an hnawn tikah, Zentelpawl lamah a her. Hi khawpi ah kum khat le a hrek a um. A hmaisa lamah cun puanthlam tahin amah te cawmawih rawngbawlin, Bawipa hnenah mi tampi a hruai. Hi khawpi a fehsan hnuah, Apollos in thuthangṭha hnaṭuan a run pehzăwm (Apo 18:27-19:1).\nKorinth zumtupawl cu Bawipa in sualralnak lak ihsin a runsuak hai. Sikhalsehla rundamnak an co hnuah mi hrekkhat in an sualnak lamzin hlun an bansan lo. Paul in cuih thu a theih tikah, misualrálpawl lak ihsin thiarfihlimaw dingin zumtupawl hnenih thu a peknak ca a kuat (1Kor 5:9). Paul cun a missionary khualtlawn a vei thumnak, Efesa khua ih rawng a bawl laiah, Korinth kawhhran ah ṭhenawknak a um thu a thei (1:11). Korinth khawmipawlih thusuhnak a phunphun ca a rak dawng (7:1, 25; 8:1; 12:1; 16:1 siar aw). Cuvek dinhmun ruangah Efesa khua ihsin A.D. 55 hrawngah Korinth cakuat pakhatnak hi a ngan (16:8, 19 siar aw).\nKorinth kawhhran hnenih cakuat ah thupi tam zet a ngan. Asinan Korinth khawmipawl in tisanak lăngter hnakin Bible vekih pitlinnak lăngter cu hi cakuatih a tumbik mi a si. Hruaitupawl thu (bung 1-4), zumtu dangpawl thawi pehtlaihawknak thu (bung 5-6), taksaruangpum hmanawkdān thu (bung 6), nupi le pasal thu (bung 7), Khristian zalĕnnak hmandān thu (bung 8-10), biakkhawmnak thu (bung 11), thlarau thilpekpawl hmandān thu (bung 12-14), thawhsalnak thu (bung 15) le peknak thu (bung 16) ah Bible vekih pitlinak an neih tengteng a ṭul thu a ngan.\nSualralnak leitlun ih um mi kan si bangin kannih zumtupawl hin, «lungthin bangrep le thutluknak bangrepin nan pehzăwmawk famkim thluh theinak ding,» ti mi hi kan zuam a ṭul (1:10). «Khrih-ih thinlung» neitu kan sinak kan lăngter a ṭul (2:16).\nI. Thuhmaihruai (1:1-9)\nII. An thlarau nun hruaitupawl (1:10-4:21)\nIII. Pakhat le pakhat an pehtlaihawknak (bung 5-6)\nIV. An taksaruangpum hmandān (bung 6)\nV. Ṭhitawknak an theihthiamdān (bung 7)\nVI. An Khristian zalĕnnak an hmandān (bung 8-10)\nVII. Pathian an biakdān (bung 11)\nVIII. Thlarau thilpek an hmandān (bung 12-14)\nIX. Thawhsalnak thurin an theihthiamdān (bung 15)\nXI. Thilpek ah zumtu cu pitling ding an si (16:1-4)\nXII. Thukharnak (16:5-24)\n1 Jesu Khrih-ih apostol si dingah, Pathian duhzawngih kawh mi Paul le kan unaupa Sosthenes in,\n2 Korinth khua ih um Pathian kawhhran, Khrih Jesu ih tithianghlim mi, kan Bawipa, anmah le kanmah ih Bawipa Jesu Khrih hmin hmun kip ih a kotu, mithiang si dingih a kawh mipawl hmuahhmuah hnenah:\n3 Kan Pa Pathian hnen le kan Bawipa Jesu Khrih hnen ihsin zangfahnak le hnangamdaihnak cu nan hnenah um hram seh.\nPathian hnenih Lungawi Thu Simnak\n4 Khrih Jesu ah nan hnenih Pathian zangfahnak pek mi ruangah nan hrangah Pathian hnenah lungawi thu ka sim ringring. 5 Ziangahtile nannih cu ziang tinkim ah nan ṭawng mi hmuahhmuah ah le nan theihnak hmuahhmuah ah Pathian in a lo lianter a si. 6 Cumi cu Khrih thutheihpinak nanmah ih hngehterih a um vek khan a si. 7 Cutin kan Bawipa Jesu Khrih rung lăng ding hngakhlap zetih nan hngah laiah, thilpek pakhat te hman nan tlasam lo. 8 Anih cun kan Bawipa Jesu Khrih-ih ni ah sawihnăwm kâi lo nan si theinak dingah, a cemnet tiang a lo hngetter ding. 9 A Fapa, Jesu Khrih kan Bawipa thawi pawlkawmawknak sungih a lo kotu Pathian cu a rinum a si.\n10 U le nau tla, nan zaten nan ṭawng mi bangrepin, nan lakah ṭhenawknak um loin, lungthin bangrep le thutluknak bangrepin nan pehzăwmawk famkim thluh theinak dingah, kan Bawipa Jesu Khrih hmin in ka lo ngen a si. 11 Ziangahtile u le nau tla, nan lakah tawhawknak a um ti kha Kaloe teih sungkua lakih mi hrekkhat in in sim. 12 Hihi ka lo sim a si, mi kip in, «Kei cu Paul-ih pawl ka si;» «Kei cu Apollos-ih pawl ka si;» «Kei cu Kefas-ih pawl ka si;» «Kei cu Khrih-ih pawl ka si,» tiah nan ti. 13 Khrih cu ṭhenin a um maw si? Paul cu nan hrangah khĕnbet a si maw? Asilole nannih cu Paul-ih hmin in baptisma nan co maw si?\n14 Nan lakah Khrispas le Kaias siarlo zohman baptisma ka lo pek lo ruangah, Pathian hnenah ka lung a awi. 15 Curuangah zohman in Paul in amai hmin in baptisma a pe tiah an ti thei lo. 16 A si, Stefanas teih sungkua khal baptisma ka rak pe hai. Cu lo mi dang baptisma ka pek mi ka thei lo. 17 Ziangahtile Khrih in kei cu baptisma pe dingah i thlah lo ih, thuthangṭha phuang dingah i thlah sawn a si. Asinan minung fimnak ṭawngkampawl thawn a si lo, cuti a si lo ahcun, Khrih-ih khraws cu zianghmanlo ih canter a si pang ding.\nKhrih cu Pathian Huham le Fimnak\n18 Ziangahtile khraws thucah cu a hlorál rero mipawl hrangah cun atthlak a si, asinan kannih rundam rero mipawl hrangah cun cumi cu Pathian huham a si. 19 Ziangahtile,\n«Mifimpawlih fimnak cu ka ṭhiatbăl ding ih,\nThutheithiampawlih theihthiamnak cu zianghmanlo ah ka cangter ding,»\ntiih ngan a si.\n20 Khuitawkah mifim cu a um? Dānthiam cu khuiah a um? Tuih san mieltu cu khuiah so? Hi leitlun fimnak cu Pathian in atnak ah a canter a si lo maw? 21 Ziangahtile Pathian fimnak ah leitlun mipawl in anmai fimnak in Pathian an rak theih lo hnuah, thusim atthlak hmangih a zumtupawl rundam cu Pathian lunghmui zawng a si. 22 Ziangahtile Jew-pawl cun hminsinnak an phût ih, Grikpawl cun fimnak an hawl. 23 Asinan kannih cun Khrih khĕnbet thu kan sim a si. Cucu Jew-pawl hrangah tlûknak a si ih, Grikpawl hrangah cun atthlak a si. 24 Asinan kawh mi Jew-pawl le Grikpawl hrangih kan phuan mi cu Khrih a si, cuih kan phuan mi cu Pathian huham le Pathian fimnak a si. 25 Ziangruangahtile Pathian atnak cu minung fimnak hnakin a fimsawn ih, Pathian-ih cahlonak cu minung cahnak hnakin a caksawn.\nBawipa hnen lawngih Tluangkhawn\n26 Ziangahtile u le nau tla, Pathian in a lo kawh laiah khan ziang vek mi nan si ti kha cîng ringring uh. Milai tahnak ih mifim nan tam lo, thiltithei nan tam lo, zahtlak khal nan tam lo. 27 Asinan mifimpawl ningzakter dingah Pathian in leitlun ih thil â-pawl a hril ih, micakpawl ningzakter dingah Pathian in leitlun ih thil caklopawl a hril. 28 Thil um mipawl zianghmanlo ih an can theinak dingah, leitlun ih thil pawimawh lo pawl, nautat mi thilpawl le thil um lo pawl Pathian in a hril a si. 29 Curuangah Pathian hmaiah zohman an tluangkhâwng thei lo. 30 Amah Pathian ruangah nannih cu Khrih Jesu ah nan um. Khrih cu Pathian hnen ihsin kan hrangah fimnak, dingfelnak, thianhlimnak le tlennak ih tuah a si. 31 Curuangah,\n«Tluang a khawngtu cun Bawipa ah tluangkhâwng seh,»\ntiih ngan mi vek khan a si.\nKhrih Khĕnbet Thu\n1 Cule u le nau tla, nan hnenah Pathian thu phuang dingih ka rat laiah khan, ṭawngkam thiam zet le fimnak thawn ka ra lo. 2 Ziangahtile nan lakah Jesu Khrih le khĕnbet ih a um thu siarlo, a dang zianghman thei lo dingin thutluknak ka nei. 3 Nan hnenih ka um laiah khan cak lo, ṭih le nasazetih khūrin ka um. 4 Cule ka ṭawng mi le ka phuan mipawl hi mihip thei minung fimnak ṭawngkam thawn a si lo, cuhnakin ka ṭawngkampawl cun Thlarau le huham an langter sawn a si. 5 Cuticun nan zumnak cu minung fimnak ah ding loin, Pathian huham ih a din sawn theinak dingah a si.\nThuthangṭha cu Van lam Fimnak\n6 Asinan mipitlingpawl lakah cun fimnak thu kan sim, asinan cuih fimnak cu tuih san fimnak a si cuang lo ih, a hlorál ding mi tuih san uktupawl hnen ihsi khalin a si fawn lo. 7 Cuhnakin Pathian fimnak cu thuthup hmangin kan sim sawn a si. Cumi cu, leilung sēm hlan ihsin kan ropitnak ding hrangih, Pathian ih a ruat cia mi le a thuh mi fimnak a si. 8 Cumi cu tuih san uktu pakhat hman in an thei lo; ziangahtile rak thei hai sehla cu, ropitnak Lal cu an khengbĕt lo ding.\n«Pathian in amah duhdawtupawl hrangih a rak timtuah cia mi thilpawl cu\nZawih mit khal in a hmu dah lo ih,\nZawih hna khal in a thei dah lo.\nZohman in an thinlung sungin an ruat dah lo,»\ntiih ngan vek khan a si.\n10 Asinan Pathian in kan hnenah cumi cu a Thlarau in a phuanglang zo. Ziangahtile Thlarau cun thil hmuahhmuah a hawlsuak, a si, Pathian-ih thil thûkpawl cu. 11 Ziangahtile amai sungih a um mi a thlarau siarlo in, minung ruahnak cu zo in so thei? Cutivek thothoin Pathian Thlarau siarlo zohman in Pathian ruahnak an thei lo. 12 Kan hnenah Pathian in alakih in pek mi thilpawl kan theih theinak dingah, leitlun thlarau si loin, Pathian hnen ihsin a ra mi Thlarau kan co sawn a si.\n13 Cule cuih thilpawl kan sim tikah, minung ih in zirh mi fimnak ṭawngkampawl thawn kan sim lo, Thlarau Thianghlim ih in zirh mi ṭawngkam hmangin kan sim sawn a si. Thlarau lam thilpawl cu thlarau lam thilpawl hmangin kan khaikhin. 14 Khawvel mi cun Pathian Thlarau thilpawl a cohlang lo, ziangahtile cupawl cu a hrangah cun atthlak an si ih, cuih thilpawl cu thlarau lawngin a thleidăn thei ruangah a theih khal a thei thei lo. 15 Asinan thlarau mi cun thil ziangkim a ṭhenfel thiam, amah tu cu zohman in an ṭhenfel thiam lo. 16 Ziangahtile, «Amah zirh thei dingin zo in so Bawipaih lungthin thei?» Asinan kannih cun Khrih-ih lungthin kan nei a si.\nṬhenṭhekawknak cu Tisa a Si\n1 Cule u le nau tla, thlarau mipawl hnenih sim vekin nan hnenah thu ka sim thei lo. Nan hnenah cun tisa mi le Khrih ih nausenpawl hnenih sim vekin thu ka lo sim sawn a si. 2 Rawl hak si loin hnawiti in ka rak lo câwm hai; ziangahtile atu tiangah rawl hak nan dawngsáwng thei hrih lo ih, atu hmanah nan dawngsáwng thei hrih cuang lo, 3 ziangahtile nannih cu tisa mi nan si hrih lai a si. Ziangahtile iksiknak, doawknak le ṭhenawknak cu nan lakah a um, cuti a si ruangah nannih cu tisa mi nan si lo maw? Khawvel mipawl vekin nan nung a si lo maw? 4 Ziangahtile mi pakhat in, «Kei cu Paul-ih pawl ka si,» a ti ih, a dang pakhat in, «Kei cu Apollos-ih pawl ka si,» nan ti ih, nannih cu tisa mi nan si lo maw?\n5 Paul cu zo a si? Apollos cu zo a si? Kannih cu Bawipa ih in pek fingfing dān vekin, nanmah zumnak ih a lo hruaitu rawngbawltu men lawng kan si. 6 Kei in ka phun ih, Apollos in ti a tawih. Asinan a ṭhangtertu cu Pathian a si. 7 Curuangah a phuntu le ti tawihtu cu an thupi lo, a ṭhangtertu Pathian lawng hi a thupi a si. 8 A phuntu le ti a tawihtu cu pumkhat an si ih, mi kip in an hnaṭuan mi vekin lawmman an ngah fingfing ding.\n9 Ziangahtile kannih cu Pathian-ih hnaṭuanpi kan si; nannih cu Pathian-ih ló nan si, Pathian-ih inn khal nan si. 10 Ka hnenih pek mi Pathian zangfahnak bangtukin, innsakthiam mifim bangin kei in lungphum ka phum ih, mi dang in cumi parah an sak. Asinan mi kip in cumi parah ziangtin an sak ti kha fimkhur hai seh. 11 Ziangahtile zohman in phum zo mi lungphum siarlo, a dang lungphum an phum thei lo, cuih lungphum cu Jesu Khrih a si. 12 Cuih lungphum parah zokhal in sui in simaw, ngun in simaw, lung mankhung in simaw, zanthing in simaw, hrampi in simaw, fângkuang in simaw a sak asile, 13 mi kip hnaṭuan cu fiangten lăngter an si leh ding; ziangahtile cuih Ni in cumi cu a thăn ding. Ziangruangahtile cumi cu meisa in a pholang ding. Cule meisa in mi kip hnaṭuan cu ziang vek a si ti a hniksak ding. 14 Zokhal a hnaṭuan, cuih lungphum parih a sak mi a tān asile, lawmman a ngah ding. 15 Zokhal a hnaṭuan mi a kăng asile, a hloh ding, asinan amah cu meisa sung ihsi luat vekin rundam a si ding.\n16 Nannih cu Pathian temple nan si ih, nan sungah Pathian Thlarau a cêng ti nan thei lo maw? 17 Zokhal Pathian temple a siatsuahtu cu, Pathian in a siatsuah ve ding. Ziangahtile Pathian temple cu a thianghlim a si, cuih temple cu nanmah hi nan si.\n18 Zokhal amah le amah bum aw hlah seh. Nan lakih mi pakhat khat in tuih san ah mifim ih a ruahawk asile, mifim a si theinak dingah mi-â ah cang ta seh. 19 Ziangahtile hi leitlun fimnak cu Pathian hmaiah cun atthlak a si. Ziangahtile,\n«Pathian in mifimpawl cu anmai hrăwkhrawlnak in a awk hai,»\n«Mifimpawlih ruahnak cu zianghmanlo men an si ti Bawipa in a thei,»\n21 Curuangah zohman in milai ah tluangkhâwng hlah seh. Ziangahtile thil hmuahhmuah hi nan ta a si: 22 Paul siseh, Apollos siseh, Kefas siseh, leitlun siseh, nunnak le thihnak siseh, atu ih a um mi thilpawl le a ra lai ding mi thilpawl siseh, thil hmuahhmuah hi nan ta a si. 23 Cule nannih cu Khrih ta nan si ih, Khrih cu Pathian ta a si.\n1 Kannih cu Khrih sál le Pathian thuthup kiltu ah mi in in ruat hai seh. 2 Cuihtlunah sumkiltu cu mirinum a si a ṭul. 3 Nanmah in simaw, milai thuṭhennak in simaw thu in ṭhen asile, cucu ka hrangah thil tenau zet a si. Thungaiten, keimah le keimah hman thu ka ṭhenaw lo. 4 Ziangahtile keimah le keimah zianghman mawhthlukawknak ka nei lo, asinan cumi cun thiam i coter cuang lo, thu i ṭhentu cu Bawipa a si sawn. 5 Curuangah Bawipa a rat hlanlo, a tikcu a kim hlanah zianghman thuṭhen hlah uh. Anih cun thim lakih thuh mi thilpawl kha tleu ah a lasuak ding ih, thinlung ih tumtah mipawl khal a langter ding. Cun mi kip in Pathian ih lăwm an co ding.\n6 U le nau tla, an ngan mi lan ih nan ruahlonak dingah kanmah ih nan zir ding mi, hi thilpawl cu nan ṭhatnak dingah, keimah le Apollos ah ka bĕn a si, cutin nan lakah zohman in pakhat hril tahratin a dang pakhat dokalhin nan puarthaulonak dingah a si. 7 Ziangahtile zo in so mi dang hnakih danglam deuh dingin a lo tuah? Na dăwn lo mi thil na neih mi ziang a um? Na dăwn asile, dáwng lo vekin ziangahso tluang na khawn?\n8 Nannih cu nan khăwpkham zo! Nannih cu nan lian zo! Kanmah tel loin siangpahrang vekin nan uk. Kannih khal nanmah thawn kan uk theinak dingah, nannih hin uk uhla ka va duh tak em! 9 Ziangahtile thah dingih ruat cia mi vekin kannih apostolpawl hi Pathian in a netabikah in ret tiah ka ruat; ziangahtile kannih cu leilung tlun le vancungmipawl le milaipawl zohnuamih tuah mi kan si. 10 Kannih cu Khrih ruangah mi-â kan si, nannih bélte Khrih ah mifim nan si. Kannih cu kan cak lo, nannih bélte nan cak. Nannih cu upat nan si, kannih bélte nautat kan si. 11 Atu cān tiang rori rilrâwng le tihâlin kan um, hnipuan ṭet hnianghniten kan um, mi in an kuttum in in thăwng, inn khal kan nei lo. 12 Cule kan kut in hnaṭuan har zet ṭuanin kan um. In zăwkzet tikah, thlawsuah kan pe; in tiduhdah tikah, kan tuar cuahco. 13 In thangsiat tikah, ṭawngkam thlumte thawn kan sawn. Kannih cu leitlun hnawmhne vekah le thil hmuahhmuah ih bawrhhlawh vekah tuihni tiangin kan cang.\nPaul in Pa vekih mi a Kilkhawinak\n14 Hih thilpawl hi nan ningzahnak dingah ka ngan lo, ka duhdawt zet mi ka falepawl vekin ralrinnak ka lo pe sawn a si. 15 Ziangahtile Khrih ah zirhtu mi 10000 nei khal uhla, pa cu tampi nan nei lo. Ziangahtile Khrih Jesu ah thuthangṭha hmangih ka hrin mi nan si. 16 Curuangah keimah i cawng dingin ka lo ngen hai a si. 17 Cumi ruangah Timothy cu nan hnenah ka rak thlah, amah cu Bawipa ah mirinum le ka duhdawt zet mi ka fapa a si. Amah in Khrih ih ka nundānpawl cu a lo mangtersal ding. Cuih ka nundān cu hmun kip ih kawhhran kip ka zirh vek khan a si.\n18 Nan hnenah keimah ra lo dingah nan ruat ih, mi hrekkhat cu nan puarthau. 19 Asinan Bawipa in rem a ti asile, nan hnenah ka ra cing ding, cule mipuarthaupawlih ṭawngkam si loin an huham cu ka thei ding. 20 Ziangahtile Pathian uknak cu ṭawngkam ah a um lo ih, huham sawnah a um a si. 21 Ziang si maw nan duh? Nan hnenah fungfek thawn ka ra ding maw? Asilole duhdawtnak le nunnemnak thinlung thawn so ka rat ding?\nKawhhran sungih Nunau-Mipa Sualnak\n1 Nan lakah nunau-mipa sualnak a um tiah hmun tampi ah mi in an rel. Cuih nunau-mipa sualnak cu Zentelpawl lak hmanah a um dah lo, mi pakhat in a paih nupi a laksak. 2 Cule nanmah cu nan duhaw lai hrih. Cuvek a tuahtu cu nan lak ihsin lakhlo a si theinak dingah riahse ding sawn nan si. 3 Ziangahtile thungaiten, kei cu nan hnenah taksapum in ka um lo nân, thlarau in ka um. Nan hnenih um vekin cuvek a tuahtupa cu thu ka ṭhensak zo. 4 Kan Bawipa Jesu Khrih hmin ih hmunkhatih nan umkhawm tikah, ka thlarau cu nan hnenah a um, kan Bawipa Jesu Khrih-ih huham khal a um ve. 5 Cu pa cu Bawi Jesu-ih Ni ah a thlarau rundam a si theinak dingah, a taksa cu siatrál dingin Setan hnenah pe uh.\n6 Nan uarawk hi a ṭha hrimhrim lo. Thilnu málte in sang hlawm zaten a thoter thluh ti nan thei lo maw? 7 Curuangah nannih cu thilnu rawi lo mi nan si vekin, sang hlawm thar nan si theinak dingah, thilnu hlun kha thaihlo uh. Ziangahtile kan Lanta Puai tuufa no a si mi Khrih cu kan hrangih hlăn a si zo. 8 Curuangah thilnu hlun, mi dang parih lungput siava le sualralnak thawn si loin, thilnu rawi lo sang, diknak le taknak thawn puai tuah uhsi.\n9 Nan hnenih ca ka lo kuat mi sungah nunau-mipa sualnak a tuahtupawl cu kawm hlah uh tiah ka rak ngan. 10 Cutiih ka ti tikah leitlun mi nunau-mipa sualnak a tuahtupawl, miduhhampawl, mi bumhmangpawl le milem bepawl kawm hlah uh ka tinak a si lo. Cuti si ta sehla leitlun nan suahsan a ṭul ding. 11 Asinan atu ah unaupa tiih nan kawh mi in nunau-mipa sualnak a tuah, a duhham, milem a bia, mizawkzet a hmang, zu a ri, mi a bum asile kawm hlah uh. Amah thawn rawl khal eitlang hrimhrim hlah uh tiah ca ka lo kuat zo.\n12 Ziangahtile a leng lam mipawl thuṭhen dingah kei in ziang tuah ding so ka neih? Nannih cun kawhhran sung mipawl thu nan ṭhen ding a si lo maw? 13 Asinan a leng lam mipawl cu Pathian in thu a ṭhen hai a si. Curuangah cuih miṭha lopa cu nan lak ihsin dawisuak uh.\nCuzah Thuṭhennak ih Thlenawk Thu\n1 Nan lakih pakhat in mi dang thawn thuhla a neih asile, mithiangpawl hnenah si loin, midingfel lo pawl hnenah cuih thu cu an rel dingah a thlĕn ngam ding maw? 2 Mithiangpawl in leitlun mipawlih thu an ṭhen leh ding ti nan thei lo maw? Nanmah in leitlun mipawl thu nan ṭhensak leh asile, thuhla fatepawl cu thu nan ṭhen thei a si lo maw? 3 Vancungmipawl hman an thu kan ṭhen leh ding ti nan thei lo maw si? Hi damsung nun thilpawl cu ziang tlukin so kan ṭhen sinsin ding? 4 Curuangah nannih in himi nun thuhla ah thuṭhen ding nan neih asile, kawhhran sungih mitenau ih ruah mipawl kha thuṭhentu dingah ruat uh! 5 Nan ning a zahnak dingah cucu ka ṭawng a si. Nan lakah mifim pakhat tal nan um lo maw si? Unau le unau lakih thubăwtcat theitu pakhat te tal nan um lo maw? 6 Unaupa in a unaupa kha cuzah thuṭhennak ah a fehpi sawn riangri ih, cucu zumlotupawlih hmaiah a si sapbai!\n7 Curuangah atu ah nan lakah thilsual pakhat a um, ziangruangahtile pakhat le pakhat cuzah thuṭhennak ah nan feh. Ziangahso mi in nan parih thilsual an tuah nan sian men lo? Ziangahso nan thilri hloh cu nan tuar sawn men lo? 8 Cuti lamlam si loin, nannih cun thilsual nan tuah ih mi nan bum, cule cuih thilpawl cu nanmai unaupawl lala hnenah nan tuah. 9 Midingfel lo pawl in Pathian uknak cu ro ah an co lo ding ti nan thei lo maw si? Bumin um hlah uh, nunau-mipa sualnak a tuahtupawl, milem betupawl, uirepawl, mihurpawl, tawkahurpawl, 10 fifirpawl, miduhhampawl, zuripawl, ṭawng siakha hmangpawl le mi bumhmangpawl cun, Pathian uknak cu ro ah an co lo ding. 11 Cule nan lakih mi hrekkhat cu cuvek mi nan rak si dah. Asinan nannih cu Bawi Jesu hmin le kan Pathian Thlarau ih khawlh mi, thianhlimter mi le thiam coter mi nan si.\n12 Thil ziangkim hi ka hrangah tuah a thiang, asinan thil ziangkim hi ka hrangah hlawknak an si thluh kher lo. Thil ziangkim hi ka hrangah tuah a thiang, asinan ziang thuneihnak hnuai hmanah ka um lo ding. 13 Rawl cu pumpi hrangah a si ih, pumpi cu rawl hrangah a si, asinan Pathian in an pahnih in a siatrálter ding. Taksaruangpum cu nunau-mipa sualnak hrangah a si lo, Bawipa hrangah a si sawn, cule Bawipa cu taksaruangpum hrangah a si. 14 Pathian in Bawipa cu mithi lak ihsin a thoter ih, kannih khal a huham in in thoter leh ding. 15 Nan taksaruangpum cu Khrih-ih taksa pêng an si ti nan thei lo maw si? Khrih-ih taksa pêngpawl cu la tahratin hlawhhlâng taksa pêng ah ka tuah ding maw? Tuah lamlam hlah! 16 Asilole hlawhhlâng thawi a pehzăwmawtu cu amahnu thawn taksa pumkhat ah an cang ti nan thei lo maw? Ziangahtile Pathian in, «Pahnih cu taksa pumkhat ah an cang ding,» tiah a ti.\n17 Asinan Bawipa a pehzăwmtu cu cuih Bawipa thawn thlarau pumkhat an si.\n18 Nunau-mipa sualnak tlansan uh. Minung in a tuah mi a dang sualnak kip in taksaruangpum lengah a si, asinan nunau-mipa sualnak a tuahtu cu amai taksaruangpum ah a sual a si. 19 Asilole nan taksaruangpum cu Pathian hnen ihsi nan neih mi nan sungih um Thlarau Thianghlim-ih temple a si ti le nanmah cu nanmai ta nan si lo ti nan thei lo maw? 20 Ziangahtile nannih cu man ih lei mi nan si; curuangah Pathian-ih ta a si mi nan taksaruangpum le nan thlarau in Pathian sunlawih uh.\nNupa Umtudān Ding\n1 Cun ka hnenih nan rak ngan mi thilpawl thawn pehparawin: mipa hrangah nunau dai lo a ṭha. 2 Sikhalsehla nunau-mipa sualnak hrial dingah mipa kip in nupi bul nei cio hai sehla, nunau kip in pasal bul nei cio hai seh. 3 Pasal in a nupi hnenah a co ding phu duatnak pe seh, cule cutivek thothoin nupi khal in a pasal hnenah tuah ve seh. 4 Nupi in amai taksaruangpum parah thuneihnak a nei lo, a pasal in a nei sawn. Cutivek thothoin pasal khal in amai taksaruangpum parah thuneihnak a nei lo ih, a nupi in a nei sawn a si. 5 Cān tawite sung rawlulhnak le thlacamnak ih nan pekawk theinak dingah tiih lungkimtlangnak nan neih ti dah lo ah cun, khat le khat nupa ihtlangnak kha êl aw hlah uh. Setan in sual a lo fawrhlonak dingah umtlangsal uh. Culole sūpawk theinak nan tlaksăm ruangah Setan in sual a lo fawrh pang ding. 6 Pathian in i sĕn ruangah hihi ka sim a si, Pathian-ih thupek cu a si lo. 7 Ziangah cutin ka ti tile, mipa hmuahhmuah hi keimah vekin um hai sehla ka duh. Asinan mi kip in anmai thilpek fingfing Pathian hnen ihsin an nei, pakhat in thilpek phun khat a nei ih, mi dang in phun dang a nei ve.\n8 Asinan nupi-pasal nei lo pawl le nuhmeipawl hnenah ka sim a si: keimah vekih an um asile, a ṭha. 9 Asinan an sūpawk thei lo a si ahcun, nupi-pasal nei lawlaw hai seh. Ziangahtile nupi-pasal neih cu câkhiarnak nasazet thawi um rero hnakin a ṭhasawn.\n10 Nupi-pasal a nei cia tupawl hnenah keimai thupek si loin, Bawipaih thupek ka lo pe: nupi in a pasal ṭhen hlah seh. 11 Asinan a ṭhen a si hmanah, pasal nei loin umlan seh, asilole a pasal thawn remawsal hai seh. Cule pasal khal in a nupi ṭhen hlah seh.\n12 A dangpawl hnenah Bawipaih sim mi si loin keimah in ka sim hai: unau zokhal in zum lo tu nupi a rak nei ih cu nu in amah thawi umtlang a lungkim asile, cu nu cu ṭhen hlah seh. 13 Cule zum lo tu pasal a neitu nunau kha a pasal in amah thawi umtlang a lungkim asile, tân hlah seh. 14 Ziangahtile zum lo tu pasal cu a nupi ruangah thianter a si ih, zumlotu nupi khal a pasal ruangah thianter a si. Cuti rak si lo sehla, nan fātepawl cu an bawrhhlawh ding, asinan annih cu atu ah an thianghlim a si. 15 Asinan zumlotu in a ṭhen asile, ṭhen ko seh; cumi thu ah cun, unaupa asilole unaunu cu ṭemṭawn a si lo. Asinan Pathian in kannih cu remawtei nung dingah in ko a si. 16 Ziangahtile maw nupi, na pasal na rundam ding le ding lo na thei maw si? Asilole maw pasal, na nupi na rundam ding le ding lo ziangtin na thei?\nPathian ih a lo Kawhdān vekin Um Aw\n17 Asinan Pathian in mi kip hnenih a zĕm kēl vekin le Bawipa in mi kip a kawh hai kēl vekin um hai seh. Cumi cu kawhhran hmuahhmuah hnenih thu ka pek mi a si. 18 Serh zim tan a co mi, Pathian ih kawh mi an um maw? An um asile, serh zim tan lo mi ah cang hlah seh. Serh zim tan lo mi, Pathian ih kawh mi an um maw? An um asile serh zim tan hlah seh. 19 Serh zim tan siseh, tan lo siseh, zianghman a si lo. Pathian thupekpawl thlun lawng hi a thupi mi a si. 20 Mi kip in Pathian in a kawh laiih a sinak kēl vek khan um ko hai seh. 21 Pathian in a lo kawh laiah nang cu sál na si maw? Cumi in na khawruah lo harter hlah seh. Asinan luatter theih na si le, cumi cu hmang sawn aw. 22 Ziangahtile sál a si laiah Pathian in Bawipa ah a kawh mi cu Bawipaih miluat a si. Cutivek thothoin miluat a si laiah Pathian in Bawipa ah a kawh mi cu Khrih-ih sál a si. 23 Nannih cu man ih lei mi nan si, milai sál ah cang hlah uh. 24 U le nau tla, mi kip in Pathian in a lo kawh laiih nan sinak kēl ah khan Pathian thawn umtlang ringring uh.\nNupi-Pasal Nei Lo le Nuhmeipawl\n25 Nupi pasal nei hrih lo pawlih thuhla ah cun: Bawipa hnen ihsin thupek ka nei lo: asinan rinsantlak mi si dingah Bawipa hnen ihsin zahngainak ka rak co ruangah ka ruahnak ka suah a si. 26 Tulai vansannak ruangah mipa cu a si kēl vek khan um ko sehla a ṭha tiah ka ruat. 27 Nupi ah ṭemṭawn na si maw? Phawihnak hawl hlah. Nupi ihsin mizalen na si maw? Nupi hawl hlah. 28 Asinan nupi na neih asile, sual tuah na si lo. Fala him pakhat in pasal a neih asile, thilsual a tuah lo. Asinan nupi le pasal a neitupawl cun himi nun ah buainak an táwng ding, asinan kei cun cumi ihsin lo luatter ka duh.\n29 Asinan u le nau tla, hihi ka sim a si, cān málte lawng a um a si, atu thăwkin nupi neipawl in nei lo vekin nung hai seh. 30 A ṭap mipawl in ṭap lo vekin, lungawiaipuang mipawl in lungawiaipuang lo vekin, thil leitupawl khal in zianghman nei lo vekin um hai seh. 31 Hi leitlun thil a hmangtupawl khal in hmang luar tuk lawmmam lo vekin um hai seh. Ziangahtile hi leitlun milai umtudān hi a hlorál rero a si.\n32 Nannih cu dawnharnak ihsin luat uhla ka lo duhsak. Nupi nei lo tu cun ziangtin Bawipa a lung ka hmuiter ding tiin Bawipaih thilpawl a ngaihtuah. 33 Asinan nupi neitu cun ziangtin ka nupi a lung ka hmuiter ding tiin leitlun thilpawl a ngaihtuah. 34 Nupi le fala him lak khalah danglamnak a um. Pasal nei lo nunau cun a taksaruangpum le a thlarau a thianhlim theinak dingah, Bawipaih thilpawl a ngaihtuah. Asinan pasal nei nunau cun a pasal lung a hmuiter theinak dingah, leitlun thilpawl a ngaihtuah. 35 Cule himi hi nanmai hlawknak ding hrangah ka sim a si, nan hmaiih thangkam ka tum a si lo. Mawi zetin nan nun ih, zianghman in lo hnaihnăwk lo ih, Bawipa lawng nan rĕn theinak dingah hihi ka sim a si.\n36 Asinan mipa zokhal a fala himte parah mawi loin ka um tiah amah le amah a ruahawk ih, a pasal neih kum khal a luan cuahco ih, cu nu in pasal neih a ṭul a si ahcun, cu pa cun a duh vekin tuah ko seh. Thilsual a tuah lo; neiaw hai seh. 37 Sikhalsehla mipa in a thinlung in hngetkhoh zetin a ding, ṭul tinak a nei lo, asinan amai duhnak tlunah thuneihnak a nei thei ih, a thinlung in cuih fala him cu ṭhi lo dingih a ruahcat asile, a tiṭha a si. 38 Curuangah nupi ṭhitu cun a tiṭha a si, asinan nupi ṭhi lo tu in a tiṭha sinsin.\n39 Nupi cu a pasal a nunsung hmuah cu Dān in a pasal ah a ṭemṭawn. Asinan a pasal a thih asile, Bawipa ih um mi rori a duh mi nei dingah a zalen a si. 40 Asinan kei ka ruahdān ah cun mi dangih nupi si lo teih a um asile, a lungawi sawn ding. Cule kei khal in Pathian Thlarau neiah ka ruataw ve a si.\nMilem hnenih Hlăn Mi Thil\n1 Cule milempawl hnenih an hlăn mi thilpawl thuhla ah cun: kan zaten theihnak kan nei ti kan thei. Theihnak cun mi a puarthauter, asinan duhdawtnak cun mi a tuahṭha. 2 Cule mi pakhat khat in thil ziang simaw thei ih a ruahawk asile, a theih ding vekin a thei hrih lo a si. 3 Asinan mi pakhat khat in Pathian a duhdaw asile, cu pa cu Pathian in a thei.\n4 Curuangah milempawl hnenih hlăn mi thil ei thuhla ah cun, leitlun ah milem cu zianghman a si lo ti le Pathian amah pakhat siarlo a dang Pathian a um lo ti kan thei. 5 Van ah siseh, lei ah siseh pathian tiih an kawh mi tampi rak um hman hai sehla, («pathian» tampi, «bawi» tampi an um vekin), 6 kannih hrang lawngte ah cun Pathian pakhat, Pa lawng a um. Thil hmuahhmuah hi amai hnen ihsin an si ih, kannih cu amai hrangah kan um. Kan hrangah Bawi pakhat Jesu Khrih a um ih, thil hmuahhmuah hi amah ruangih um le kannih khal amah thawngih nung kan si.\n7 Sikhalsehla mi kip in cuih theihnak cu an nei lo: mi hrekkhat cun atu tiangin milem hmaiih an hlăn mi rawl an ei tikah, milem hnenih hlăn mi a si ti ruatin an ei; cule cumi cun a cak lo mi an sia le ṭha theihnak cu a bawrhbangter. 8 Asinan rawl cun Pathian hnenah dinhmun ṭha ah in ret cuang lo. Ziangahtile kan ei khal asile, ṭhatdeuhnak kan nei cuang lo ih, kan ei lo a si khalle, kan siat phah cuang lo.\n9 Asinan himi nan zalĕnnak hin a cak lo mipawl a tlukterlonak dingah va fimkhur uh. 10 Ziangahtile nang cun theihnak na nei ih, milem biaknak inn ah rawl ei dingih na to kha a sia le ṭha theihnak a cak lo mi pa in a lo hmuh a si ahcun, milem hmaiih hlăn mi thilpawl cu ei dingah a ral a ṭhater lo ding maw? 11 Cule na theihnak ruangah a hrangih Khrih a thi mi a cak lo mi unaupa kha a hlorál ding maw? 12 Nannih in unaupawl parah cutivekih sual nan tuah ih a cak lo mi a sia le ṭha theihnak nan tuahmawh tikah, Khrih parah sual nan tuah a si sawn. 13 Curuangah rawl in ka unau a tlukter ding a si ahcun, ka unau ka tlukterlonak dingah ziang tik hmanah sa ka ei nawn lo ding.\n1 Keimah cu apostol ka si lo maw? Keimah cu mizalen ka si lo maw? Kan Bawipa Jesu Khrih cu ka hmu zo a si lo maw? Nannih cu Bawipa ih ka ṭuansuah mi nan si lo maw? 2 Mi dang in apostol ih in ruah lo a si hmanah, nan hnenah cun rinhlelh ding um loin apostol ka si hrimhrim. Ziangahtile nanmah hi Bawipa ah apostol ka sinak hminsinnak cu nan si.\n3 I zăwihliahtupawl hnenih ka humawknak cu hitin a si: 4 Kannihpawl hin in le ei theinak kan nei lo maw si? 5 Apostol dangpawl, Bawipaih naulepawl le Kefas bangin zumtu nupi hruai theinak kan nei ve lo maw si? 6 Asilole pumcawmnak hrangah hnaṭuan lo dingin kei le Barnabas lawng hi thuneihnak nei lo kan si cuangce maw si? 7 Zo so mah te tumaw ih, ralkap ṭuan? Zo so sabit hmuan tuah ih a rah ei lo um? Zo so tuukhal tahratih tuu hnawiti in loih um?\n8 Cuih thilpawl cu milai vekin ka sim maw? Dān khal in cuvekin a sim a si lo maw? 9 Ziangahtile Mosi Dān sungah,\n«Câwcang in thlairawl a cīl laiah a hmur na ṭem lo pei,» tiih ngan a si.\nPathian in câwcangpawl lawng maw a ngaihsak? 10 Asilole Pathian in cumi cu kanmai hlawknak ding hrangah a sim maw? Rinhlelh ding um loin cuih thu cu kan hlawknak dingih ngan a si. Lei lettu cun fâng ah ding ruahsannak a nei ih, ruahsannak thawi fâng a cīltu in a cīl mi fâng ei ding a ruahsan a si. 11 Nan hnenah thlarau lam thilpawl kan tuh zo asile, nan hnen ihsin leitlun thilpawl at khal nungla, cucu thil pipa a si maw? 12 Mi dang in nan parah nan neih mi thil co theinak an neih a si ahcun, kannih hi nei sinsin ding kan si lo maw?\nSikhalsehla cuih thuneihnak cu kan hmang ve lo, cuhnakin Khrih thuthangṭha kan dawnkhamlonak dingah thil ziangkim hi kan tuar ṭenṭo sawn a si. 13 Temple sungih thil thianghlimpawl lakih rawngbawltupawl cun cuih thil thianghlimpawl cu an ei ih, biakṭheng ih rawngbawltupawl cun biakṭheng thilpawl an co ve ti nan thei lo maw? 14 Cutivek thothoin thuthangṭha simtupawl cu thuthangṭha ihsin pum câwmaw dingin Bawipa in thu a pe zo.\n15 Asinan hih thilpawl hi kei cun pakhat hman ka hmang lo ih, ka parah cuvekih nan tuah dingah hih thupawl hi ka ngan fawn lo. Ziangahtile Bawipa ih ka tluangkhawnnak hi mi zokhal in zianghmanlo ih an canter ding hnak cun thih hi ka hrangah a ṭhasawn. 16 Thuthangṭha hi phuang hman ningla, tluangkhawn ding zianghman ka nei lo, ziangahtile phuang loin ka um thei lo; a si, thuthangṭha ka phuan lo a si ahcun, ka hmakhua a pit ding! 17 Ziangahtile cumi cu keimai duhhrilnak in ka ti asile, lawmman ka ngah ding; asinan ka duhhrilnak si loih ka ṭuan asile, ṭuanvo hleice kilter ka si tinak a si. 18 Cuti asile ka lawmman cu ziang a si? Thuthangṭha ih ka covo ka hman thluh lonak dingah, thuthangṭha ka phuan tikah Khrih thuthangṭha cu hlawh la loih ka phuan hi a si.\n19 Ziangahtile kei cu mi hmuahhmuah hnen ihsin miluat si khal ningla, mi a tam theipatawpih ka ngah theinak dingah, mi hmuahhmuah ih sál ah keimah le keimah ka tuahaw. 20 Jew-pawl ka ngah theinak dingah, Jew-pawl hnenah cun Jew vekin ka um. Dān hnuaiih umpawl ka ngah theinak dingah, Dān hnuaiih um mipawl hnenah cun Dān hnuaiih um vekin ka um. 21 Dān neilopawl ka ngah theinak dingah, Dān nei lo pawl hnenah cun Dān nei lo mi vekin ka um. Pathian hmaiah Dān nei lo si si loin, Khrih dān hnuaiih um mi si sawn siin, 22 micaklopawl ka ngah theinak dingah, micaklopawl hnenah cun micaklo vekin ka um. Ziangmawtitalih mi hrekkhat ka run theinak dingah, mi hmuahhmuah hnenah thil ziangkim ah ka cang. 23 Nanmah thawn thuthangṭha ah covo neitu ka si theinak dingah, thuthangṭha ruangah hipawl hi ka tuah a si.\n24 Tlan zuamawknak ih mi an tlan tikah an zaten an tlân, asinan mi pakhat lawngin nehmanlaksawng a ngah ti nan thei lo maw? Nehmanlaksawng ngah dingin cutivekcun tlân uh. 25 Cule zuamawknak ih mi a zuamtu cun thil ziangkim ah a sūpaw. A siat thei mi lukhum ngah dingah cutin an tuah. Asinan kannih cun a siat thei lo mi nehmanlaksawng ngah dingah cutin kan tuah ve a si. 26 Curuangah hmuitin mi nei loin ka tlân lo. Cun thli a thawng rero tu vek menin ka thawng lo. 27 Cuhnakin mi dang hnenih thu ka phuan hnuah Pathian in tling lo i tilonak dingah, ka taksaruangpum cu nasazetin ka thunun ih ka thu hnuaiah ka ret sawn a si.\nIsrael Thuanthu ihsi Ralrin Peknak\n1 Cuihhleiah, u le nau tla, kan pupápawlih thuhla thei loih nan um ka duh lo, an zaten mero hnuaiah an um ih, tifinriat an tánsuak. 2 Mosi hnenah an zaten mero sungah le tifinriat sungah baptisma an co. 3 An zaten thlarau rawl bangrep an ei. 4 Cule an zaten thlarau ti bangrep an in. Ziangahtile anmah a rak thluntu thlarau lam Lungpi ihta an in, cuih Lungpi cu Khrih a si. 5 Asinan mi tamsawn in Pathian lung an hmuiter hrimhrim lo, ziangahtile annih cu Pathian in ramṭhing ah a thiter hai.\n6 Annih in thil ṭhalo pawl nasazetih an câk vekih kan câk ve lonak dingah, cuih thilpawl cu kan hrangah kan zohṭhim ding mi an si. 7 Cule anmah lakih mi hrekkhat in milem an biak vekin be ve hlah uh. «Mipi cu ei le in dingah an to ih, lek dingah an tho,» tiih ngan vek khan a si. 8 Cun an lakih mi hrekkhat in nunau-mipa sualnak an rak tuah vekin tuah ve hlah uhsi, cule ni khat ah anmah lakih mi 23000 cu an tlu ih an thi. 9 An lakih mi hrekkhat in Khrih an hniksak vekin, hniksak ve hlah uhsi. Pathian in anmah cu rulpawl a cukthatter. 10 Cule anmah lakih mi hrekkhat an phunzai vekin phunzai hlah uhsi, cule annihpawl cu siatsuahtu in a siatsuah thluh hai a si.\n11 Kan zohṭhim dingah cuih thil hmuahhmuah cu an parah a thleng a si, san cemnakih a rak man mi kanmahpawl ralrin peknak ah cupawl cu ngan an si. 12 Curuangah dingih a ruatawtu cu fimkhur seh, culoasile a tlu pang ding. 13 Mi zo cio par khalih a thleng mi siarlo nan parah sualfawrhnak a thleng lo. Asinan Pathian cu a rinum a si. Anih cun nan tuar thei lo ding mi sualfawrhnak nan hnenih thlenter a siang lo ding. Cuih sualfawrhnak nan tuar theinak dingah tlansuahnak lamzin a lo tuahsak ding.\n14 Curuangah ka duhdawt mitla, milem biaknak ihsin tlân uh. 15 Mifimpawl hnenih thusim vekin ka lo sim a si, ka lo sim mi thu hi nanmah ten thuṭhen uh. 16 Thlawsuah kengtu no kha thlawsuah kan pe, cuih no cu Khrih thisen ih kan pawlkawmawknak hi a si lo maw? Sang kan phel tikah khan, Khrih taksaruangpum ah kan pawlkawmaw a si lo maw? 17 Ziangahtile kannih cu tampi si hman nungla taksaruangpum pakhat kan si, ziangahtile kan zaten cuih sang hlawm pakhat cu kan ṭawmaw a si.\n18 Taksa lamih Israel a si mipawl khi zoh hnik uh: raithawinak sa a eitupawl kha biakṭheng ṭawmpitu an si ve lo maw? 19 Cuti asile ka sim mi cu ziang a si? Milem cu ziangso a si, ka ti maw si? Asilole milempawl hnenih an thawi mi kha ziangso a si ka tinak a si maw? 20 Si hlah e, ka lo sim mi cu, Zentelpawlih thawiawknak thilpawl cu Pathian hnenah si loin khawsiapawl hnenah an thawi a si, ti hi a si sawn. Khawsiapawl thawn pawlkawmawknak nan neih ding ka duh lo. 21 Bawipaih no le khawsiapawlih no cu nan inkăwp thei lo; Bawipaih cabuai ta le khawsiapawlih cabuai ta khal nan eikăwp thei lo. 22 Asilole Bawipa cu thîkthuse ko kan tăwkhrawk maw? Kannih cu amah hnakin kan caksawn maw?\nZiangkim Pathian Sunlawinak ding Hrangah\n23 Thil ziangkim hi ka hrangah tuah a thiang, asinan thil ziangkim tuah hi ka hrangah hlawknak a si lo. Thil ziangkim hi ka hrangah tuah a thiang, asinan thil ziangkim in mi a tuahṭha lo. 24 Zohman in amai hlawknak lawng hawl hlah seh, cuhnakin mi kip in mi dang hlawknak ding hawl sawn hai seh.\n25 Sa zuarnak ih an zuar mi pauhpauh cu nan sia le ṭha theihnak ruangah, thu zianghman sut loin ei uh. 26 Ziangahtile, «Leilung cu Bawipaih ta a si, a sungih um hmuahhmuah thawn.»\n27 An lakih zumlotu pakhat khat in rawl ei a lo sawm ih feh nan duh asile, nan sia le ṭha theihnak ruangah thu zianghman sut lo ten nan hmaiih a lo hun mi pauhpauh cu ei uh. 28 Asinan mi pakhat khat in na hnenah, «Himi cu milem hnenih hlăn mi sa a si,» a lo ti asile, a lo simtupa ruangah le a sia le ṭha theihnak ruangah, cumi cu ei hlah aw. Ziangahtile, «Leilung le a sungih a um mi hmuahhmuah cu Bawipaih ta an si.» 29 Nangmai sia le ṭha theihnak hrangah si loin cu paih, «Sia le ṭha theihnak,» ruangah ka sim a si sawn. Mi dang pakhat sia le ṭha theihnak in ka zalĕnnak cu ziangahso maw thu i ṭhensak ding? 30 Lungawi thu simnak thawn ka ei asile ziangahso cumi hrangih lungawi thu ka sim mi ah anih in keimah dokalhin ṭawng ṭhalo a ṭawng riangri?\n31 Curuangah nan ei ah siseh, nan in ah siseh, nan tuah mi pauhpauh cu, Pathian sunlawinak hlirah tuah uh. 32 Jew-pawl hnenah siseh, Grikpawl hnenah siseh, Pathian kawhhran hnenah siseh tlûknak ding zianghman tuah hlah uh. 33 Thil ziangkim ah mi hmuahhmuah lung ka hmuiter, ka tuah vekin nan tuah ding a si. Keimai hlawknak ka hawl lo, cuhnakin mi tampi rundam an si theinak dingah, mi tampi ih hlawknak ka hawl sawn a si.\n1 Kei in Khrih nun ka cawn vekin, nannih khal in i cawng ve uh.\nLu Khuhawk Thu\n2 U le nau tla, thil ziangkim ah in máng ih nan hnenih ka lo peksâwngsin mi vek khan, cīn le dānpawl nan kaihhnget ruangah ka lo lawm a si. 3 Asinan hihi nan theih dingah ka duh, mipa kip ih lu cu Khrih a si, nunauih lu cu mipa a si, cule Khrih-ih lu cu Pathian a si. 4 Mipa zokhal a lu khuh tahratih thlacamtu le profet thuphuan ih thuphuangtu cun a lu a upat lo a si. 5 Asinan nunau zokhal lu khuh loih thlacam le profet thuphuan ih thuphuangtu cun a lu a upat lo a si, ziangahtile cutiih a tuah asile, a lu a metkawlh mi nunau thawn a bangrep. 6 Ziangahtile nunau in a lu a khuh lo asile, a lu khal metkawlh lawlaw seh. Asinan nunau hrangah lu ziahkawlh asilole lu mehkawlh cu ningzakza a si. Curuangah nunau cu a lu khuh seh. 7 Ziangahtile mipa cu Pathian-ih hmuihmel le ropitnak a si ruangah, a lu khuh hrimhrim hlah seh; asinan nunau cu mipaih ropitnak a si. 8 Ziangahtile mipa cu nunau ihsin a si lo, nunau sawn kha mipa ihsin a si. 9 Mipa cu nunau hrangih sersiam a si lo, nunau sawn kha mipa hrangih sersiam a si. 10 Cumi ruangah nunau cun vancungmipawl ruangah a lu parah athuneihnak hminsinnak nei seh. 11 Sikhalsehla Bawipa ah cun mipa cu nunau lakah a zalen lo ih, nunau khal mipa lakah a zalen lo. 12 Ziangahtile nunau cu mipa ihsi ra um mi a si, cutivek thothoin mipa khal nunau ihsin ra um mi a si ve; asinan thil ziangkim hi Pathian hnen ihsi ra um mi an si.\n11:10a thuneihnak: Nunau in mipa tlunih thuneihnak si loin, mipa in nunau tlunah thu a neihzia lăngternak a si sawn.\n13 Nunau in lu khuh loin Pathian hnenih thla a cam ding cu a mawi maw mawi lo? Nanmah ten thuṭhen aw hnik uh. 14 Mipa sám saupi zuah cu a hrangah ningzakza a si ti leitlun zephung khal in a lo zirh a si lo maw? 15 Asinan nunau in sám saupi a neih asile, cucu a ropitnak a si; ziangahtile a khuhawknak dingah Pathian in sám a pe. 16 Asinan cuih thu ah mi pakhat khat in a el duh asile, a dang nunphung kan nei lo. Pathian kawhhranpawl khal in nunphung dang an nei lo.\n17 Hmunkhatih nan punkhawmawknak hi ṭhatsinnak hrangah si loin, siatsinnak hrangah a si ruangah, cuih thu nanmah ka lo zirh tikah khan ka lo lawm lo. 18 Ziangahtile a pakhatnak ah kawhhran ih nan ratkhawm tikah, nan lakah ṭhenṭhekawknak a um a si tiah ka thei ih, cuih ka theih mi cu ka zum nawn ko. 19 Ziangahtile nan lakih Pathian ih a pawm mipawl lăngter an si theinak dingah, nan lakah fehsualpawl khal an um tengteng ding a si. 20 Curuangah hmun pakhat ih nan ratkhawm tikah, cucu Bawipaih zanriah ei dingah a si lo. 21 Ziangahtile mi tin in nan ei tikah mai bul zanriah nan ei hmaisa cio. Cule mi pakhat cu rilrâwngin a um ih, a dang pakhat cu a ri. 22 Ei le in dingah inn nan nei a si lo maw? Pathian kawhhran nan nautat ih thil zianghman nei lo pawl an ning nan zakter a si lo maw? Nan hnenah ziang ka sim ding? Himi ah ka lo lawm ding maw? Ka lo lawm lo a si.\n23 Ziangahtile Bawipa hnen ihsin ka ngah mi cu ka lo pesin a si. Phiarsawm a si zan ah Bawi Jesu in sang kha a lâk ih, 24 lungawi thu a sim hnuah, a phel. Cule, «La uhla ei uh; hihi nan hrangih phel mi ka taksa a si, keimah in cīn ringring nak dingah himi hi tuah uh,» tiah a ti. 25 Cutivek thothoin zanriah an ei hnuah, Jesu in no cu a lâk ih, «Hih no hi ka thisen ih thukham thar a si. Hih no nan in tinten keimah in cīn ringring nak dingah in uh,» tiah a ti.\n26 Ziangahtile hih sang nan ei tinte le hih no nan in tinten, Bawipaih thihnak cu a ratsal hlanlo nan phuang a si.\n27 Curuangah zokhal himi Bawipaih sang le no tlaklopi in a ei ih a intu cu Bawipaih taksaruangpum le thisen parah sual a tuah a si. 28 Asinan mi pakhat in amah le amah cekfelaw ta sehla, cuih sang cu ei in cuih no cu in seh. 29 Ziangahtile tlaklopi in a ei ih a intu cu amah thuṭhennak hrangah a ei ih a in a si, anih cun Bawipaih taksaruangpum thuhla cu a theihliah lo. 30 Himi ruangah nan lakah mi tampi cak lo le dam loin an um ih, mi tampi an thi. 31 Ziangahtile kanmah le kanmah thu kan ṭhenawk asile, thuṭhen kan si lo ding. 32 Asinan Bawipa in thu in ṭhen tikah, leitlun mipawl thawi thiamlo in coterlonak dingah nun in sim a si.\n33 Curuangah ka u le ka nau tla, Bawipaih zanriah ei dingih nan ratkhawm tikah, pakhat le pakhat hngak aw uh. 34 Zokhal a ril a rawn asile, inn ah ei sawn seh, culole thuṭhen tuar dingih ratlangkhawm nan si pang ding. Cule a tāng lai mi thupawl cu ka rat tikah ka tifel leh ding.\n1 U le nau tla, atu ah thlarau thilpekpawl thuhla ah thei loih nan um ding ka duh lo. 2 Rairing mi nan rak si laiah cun, an lo hruainaknak ah, a ṭawng thei lo mi milempawl hnenah hruai nan si ti nan thei. 3 Curuangah zohman in Pathian Thlarau in Jesu cu camsiat si seh, tiah an ṭawng kêl lo ih, Thlarau Thianghlim ihsi lo cun zohman in Jesu cu Bawi a si, tiah an ti thei lo ti ka lo theihter a si.\n4 Thilpek a phunphun a um, asinan Thlarau cu pakhat a si. 5 Rawngbawlnak dangdang a um, asinan Bawipa cu pakhat a si. 6 Cule hnaṭuandān a phunphun a um, asinan mi hmuahhmuah hnenih thil ziangkim a ṭuantu Pathian cu pakhat a si. 7 Hlawktăwnnak ding hrangah Thlarau phuanlăngnak cu mi kip hnenah pek a si sawn. 8 Ziangahtile Thlarau in mi pakhat hnenah fimnak kamsuakthu a pe. Cuih Thlarau thotho in a dang pakhat hnenah theihnak kamsuakthu a pe. 9 Cuih Thlarau thotho cun a dang hnenah zumnak a pe, cuih Thlarau thotho in mi dang hnenah tidamnak thilpek a pe. 10 A dang hnenah thilmakpawl tuah theinak, a dang hnenah profet thuphuan ih thuphuan theinak, mi dang hnenah thlaraupawl thleidăn theinak, mi dang hnenah ṭawng phun dangdangih ṭawng theinak, a dang hnenah ṭawng phun dangdang leh theinak a pe. 11 Asinan cupawl hmuahhmuah cu Thlarau bangrep le pakhat ih căngvaihnak a si, a duhdān vekin mi kip hnenah thilpekpawl cu a zem fingfing.\nRuangpum Pakhat ah Peng Tampi\n12 Taksaruangpum cu pakhat lawng si khal sehla, pêng tampi a nei. Taksa pêng hmuahhmuah cu tam hman hai sehla, taksaruangpum pakhat a si, Khrih khal cuvek a si ve. 13 Ziangahtile Jew-pawl siseh, Grikpawl siseh, sálpawl siseh, miluatpawl siseh, kan zaten taksaruangpum pakhat ah, Thlarau pakhat in baptisma in rak pe. Kan zaten Thlarau pakhat ah in dingin in tuah.\n14 Ziangahtile taksaruangpum cun pêng pakhat lawng a nei lo ih, pêng tampi a nei a si. 15 Ke in, «Kei cu kut ka si lo ruangah taksaruangpi-ih ta ka si lo,» ti hnik sehla, cutiih a ti ruangah taksaruangpi-ih ta a si lo ngaingai maw? 16 Cule hna in, «Kei cu mit ka si lo ruangah taksaruangpi-ih ta ka si lo,» ti hnik sehla, cutiih a ti ruangah taksaruangpi-ih ta a si lo ngaingai maw? 17 Taksaruangpum pumhlum hi mit si thluh hnik sehla, ziangtin a ngaithla thei ding? Taksaruangpum pumhlum hi hna hlir si hnik sehla, ziangtin rim a hnim thei ding? 18 Asinan atu ah Pathian in amai duhdān vekin, taksa pêng zaten taksaruangpi ah a ret cio hai. 19 Cule taksa pêng an zaten pêng pakhat lawng si ta hnik sehla, taksaruangpi cu khuiah so a um ding?\n20 Atu ah thungaiten, taksa pêng cu tampi a um nân, taksaruangpi cu pakhat a si. 21 Cule mit in kut hnenah, «Ka lo ṭul lo,» tiah a ti thei lo ih, lu in ke hnenah, «Ka lo ṭul lo,» tiah a ti thei fawn lo. 22 Lamlam ah, taksaruangpumih siat áwlsawn zet a bang mi pêng hrekkhat cu a ṭulbik mi sawn an si. 23 Cule upattlak lem loih kan ruah mi taksa pêngpawl, cupawl cu kan upat nasasawn ṭheu. Cun kan taksa pêng zahpi mipawl kha mawiten kan thuam. 24 Asinan a mawi mi kan taksa pêng hrekkhat cun ṭul mi an nei lo. Pathian in taksa pêngpawl cu pumkhat ah remten a kăwm, upatnak a tlasam mi taksa pêngpawl cu upatnak tamsawn Pathian in a pe. 25 Taksaruangpum ah ṭhenṭhekawknak a umlonak dingah cutivekin a tuah. Cuih taksa pêngpawl cun pakhat le pakhat bangrepin ngaihsakawktăwnnak an neih sawnnak dingah a si. 26 Taksa pêng pakhat in a tuar tikah, taksa pêng hmuahhmuah in an tuarpi ve. Asilole taksa pêng pakhat cu upat a si tikah taksa pêng hmuahhmuah in an lungawiaipuanpi ve.\n27 Nannih cu Khrih-ih taksaruangpum nan si ih, pumpak cio hi cuih taksaruangpumih pêng nan si fingfing. 28 Pathian in a pakhatnak ah apostolpawl, a pahnihnak ah profetpawl, a pathumnak ah zirhtupawl, cuihhnu ah thilmakpawl, cun tidamnak thilpekpawl, mibăwm theinak thilpekpawl, mi hohat theinak thilpekpawl le ṭawng phun dangdang ṭawng theinak thilpekpawl cu kawhhran ah a ret. 29 An zaten apostol an si maw? An zaten profet an si maw? An zaten zirhtu an si maw? An zaten thilmak tuahtu an si maw? 30 An zaten tidamnak thilpekpawl an nei maw? An zaten ṭawng phun dangdangin an ṭawng maw? An zaten cuih ṭawng phun dangdang cu an let maw? 31 Thilpek ṭhabikpawl cu nasazetin câk sawn uh. Cule lamzin ṭhasin ka lo hmuh hrih ding.\n1 Minung ṭawngpawl le vancungmi ṭawngpawl in ṭawng hman ningla, duhdawtnak ka neih si lo ah cun, kei cu dar awn vek men le darsumsel awn vek men ka si. 2 Cule profet thuphuan ih thuphuan theinak thilpek neiin, thuthup hmuahhmuah theithiamin le theihnak hmuahhmuah neiin, cule tlangpawl ṭhawn theinak zumnak hmuahhmuah nei hman ningla, duhdawtnak ka neih si lo ah cun, zianghmanlo men ka si. 3 Mifarahpawl cawmnak ah ka neih mi thil hmuahhmuah pe thluhin, ka taksaruangpum hi ur dingah pe hman ningla, duhdawtnak ka neih si lo ah cun, ka hrangah hlawknak zianghman a um lo.\n4 Duhdawtnak cu a thin a sau ih ngil a nei; duhdawtnak cun mi a iksik lo, a duhaw lo ih, a puarthau fawn lo; 5 mawi loin a nung lo, amai hlawknak lawng a hawl lo, áwlten a thin a heng lo ih, thil ṭhalo a ruat lo, 6 dingfellonak ah a ai a puang lo ih, thutak ah lungawiaipuangin a um sawn; 7 ziangkim a khuh thluh, ziangkim a zum, ziangkim a ruahsan ih, ziangkim a tuarsuak thei.\n8 Duhdawtnak cu a cem dah lo. Asinan profet thuphuan ih thuphuan theinak hi um khal hai sehla, an hlorál leh ding; ṭawng phun dangdangih ṭawng theinak hi um khal hai sehla an tawp leh ding; theihnak a um khalle, a hlorál leh ding. 9 Ziangahtile kim loin kan thei ih, kim loin profet thuphuan in thu kan phuang. 10 Asinan a famkim mi a ra thlen tikah cun, a kim lo mi hi hlohralter a si leh ding.\n11 Nauhak ka si laiah, nauhak vekin ka ṭawng, nauhak bangtukin ka theithiam ih, nauhak vekin ka ruat; asinan ka pitlin tikah cun nauhak thilpawl cu ka hlăwn thluh. 12 Ziangahtile atu ah cun thlalang sungah kan hmu diadi a si, asinan cu tikcān ah cun hmaităwnin kan hmu leh ding. Atu ah cun famkim loin ka thei, asinan cu tikcān ah cun Pathian ih i theih thluh vekin thil ziangkim ka thei thluh ve leh ding.\n13 Cule atu ah hi thil pathum, zumnak, ruahsannak le duhdawtnak an um; asinan hipawl lakih a ropibik cu duhdawtnak a si.\nThusim a Cungnunzia\n1 Duhdawtnak hi dawi uhla, thlarau thilpekpawl cu câk uh, a hleicein profet thuphuan ih thu phuan hi câk uh. 2 Ziangahtile ṭawng dang ih a ṭawngtu cun minung hnenah a ṭawng lo ih, Pathian hnenah a ṭawng sawn, ziangahtile zohman in a ṭawng mi an theithiam lo; sihmansehla thlarau ah cun thuthuppawl a sim a si. 3 Asinan profet thuphuan ih thuphuangtu cun minung hnenah tuahṭhatnak thu, thazangpeknak thu le hnangamnak thu a sim. 4 Ṭawng dangih a ṭawngtu cun amah le amah a tuahṭhaaw, asinan profet thuphuan ih thuphuangtu cun kawhhran a tuahṭha. 5 Nan zaten ṭawng dangdangin ṭawng uhla ka duh, asinan profet thuphuan ih thu nan phuan ding cu ka duh sawn, ziangahtile ṭawng dangdangih ṭawngtu in kawhhran tuahṭhatnak dingah a leh lo a si ahcun, profet thuphuan ih thuphuangtu cu a ropisawn a si.\nṬawng dang ih Ṭawng Thilpek\n6 Ka u le ka nau tla, atu ah ṭawng dangdangih ṭawngin nan hnenah ra hnik ningla, cumi cun ziang hlawknak a lo pe pei? Pathian ih thu phuansuah mi in siseh, theihnak in siseh, profet thuphuan ih thuphuan theinak in siseh, asilole zirhnak in siseh nan hnenih ka sim lawngah cumi cun a lo hlawkter a si. 7 Nunnak nei lo mi thilpawl, phirivau le ṭingṭang hman in aw an suah tikah, anmai aw dik an suah lo asile, zohman in phirivau an tum ti le ṭingṭang an tum ti an thei thei lo ding. 8 Ziangahtile tawtawrawt khal in aw fiang a suah lo asile, zo so ral do dingah a tim a tuah ding? 9 Cutivek thothoin nan hnen khalah a si, nannih in theihthiam áwl mi lei ṭawngkampawl nan ṭawng lo asile, ziang nan ṭawng ti ziangtin mi in an thei ding? Ziangahtile nannih cu thli lakih ṭawng rero men nan si ding. 10 Rinhlelh ding um loin, leilung tlunah ṭawng phun dangdang tam zet a um ih, cupawl cun sullam an nei fingfing. 11 Curuangah mi pakhat in ka hnenah a ṭawng ih a ṭawng miih sullam ka theih lo ah cun, a hrangah kei cu barbaros-mi vek ka si ding ih, anih khal ka hrangah ram dang mi vek a si ve ding. 12 Cutivek thothoin nan hnen khalah a si, thlarau lam thilpekpawl nasazetin nan câk, cutiih nan câknak ah kawhhran tuahṭhatthiam zettu si ding cu câk uh.\n13 Curuangah ṭawng dang ih a ṭawngtu cun a leh theinak dingah thlacam seh. 14 Ziangahtile ṭawng dang ih thla ka cam asile, ka thlarau in thla a cam, asinan ka theihthiamnak cun rah zianghman a suah lo. 15 Cuti asile, ziangtin kan ti ding? Thlarau thawn thla ka cam ding ih, theihthiamnak thawn khal ka cam ding. Thlarau thawn hla ka sak ding ih, theihthiamnak thaw khal in ka sak ding. 16 Culoasile na thlarau ih Pathian na thangṭhat tikah, leng lam mi cutawk ih a umtupa cun ziang na sim ti a theithiam lo ruangah, Pathian hnenih lungawi thu na sim tikah cu pa cun ziangtin, «Amen,» tiah a ti thei ding? 17 Ziangahtile lungawi thu cu na sim ṭha taktak ko, asinan cu pa cu tuahṭhat a si cuang lo.\n18 Nannihpawl hmuahhmuah hnakin ṭawng dangdangih ka ṭawng tamsawn ruangah ka Pathian hnenah lungawi thu ka sim a si. 19 Sikhalsehla kawhhran sungah cun ka ṭawngkam in mi dang khal ka zirh theinak dingah ṭawng dang ih kam 10000 ka ṭawng hnakin ka theihthiamnak thawi ṭawngkam kam nga ṭawng ka duh sawn.\n20 Ka u le nau tla, theihthiamnak ah nauhak hlah uh; sikhalsehla mi dang parih lungput ṭhalo thu lamah cun nausen si uhla, theihthiamnak lamah cun pitling sawn uh.\n21 Dān bu sungah hitin nganin a um,\n«Hi minungpawl hnenah\nRam dang ṭawngpawl a ṭawngtu le ram dang mipawlih hmur hmang tahratin\nKa ṭawng ding;\nCutin tuah khal ningla in ngai cuang lo ding,»\ntiah Bawipa in a ti.\n22 Curuangah ṭawng phun dangdang cu zumtupawl hrangah si loin, zumlotupawl hrangih hminsinnak a si. Asinan profet thuphuan ih thuphuan theinak cu zumlotu hrangah si loin, zumtu hrangah a si sawn. 23 Curuangah kawhhran mi hmuahhmuah hmun pakhat ah rakhawmin nan zaten ṭawng phun dangdangih nan ṭawng asile, cu tawkah zir lo mi le zumlotu an rat tikah nannih cu mi-â an si an lo ti lo ding maw? 24 Asinan kawhhran mi zaten profet thuphuan ih thu an phuan a si ahcun, zumlotu le zir lo mi a ra luh tikah an zaten anih cu a sualnak an theisuakawter ding ih, an zaten anih cu an hmusuakawter ding. 25 Cutivekcun a thinlung ih thuthuppawl cu phuanlăng a si ding. Cule a băwkkhup ding ih, Pathian a be ding, cule nan hnenah Pathian a um taktak a si, tiah a thăn ding.\nMipi Khawmnak ih Thlarau Thilpek Hman\n26 Ka u le ka nau tla, ziangtin a si? Nan khawmawk tikah pakhat cio in Sam hla sak ding siseh, thuzirh ding siseh, ṭawng dang siseh, Pathian-ih thuphuansuah mi siseh, ṭawng dang leh theinak siseh nan nei. Thil ziangkim hi tuahṭhatawktăwnnak hrangah tuah si seh. 27 Mi pakhat khat in ṭawng dang in a ṭawng asile, mi pahnih asilole a tambik ah mi pathum si hai seh, pakhat hnu pakhat ṭawng hai sehla, mi dang pakhat in an ṭawng let seh. 28 Asinan lettu a um lo asile, a ṭawngtu cu kawhhran sungah daiten um seh. Amah le amah hnenah le Pathian hnenah ṭawng seh.\n29 Profetpawl cun pahnih asilole pathum in thuphuang hai sehla, a dangpawl in thu rak ṭhenfel hai seh. 30 Asinan a kiangih to mi dang hnenah thil pakhat khat phuanlăng asile, a hmaisapa cu daiten rak um men seh. 31 Ziangahtile mi kip in an zir ih thazang an ngah theinak dingah, nan zaten profet thuphuan in pakhat hnu pakhat thu nan phuang thei. 32 Profetpawlih thlarau cu profetpawlih thu hnuaiah a um. 33 Ziangahtile Pathian cu buainak Pathian a si lo ih, mithiangpawlih kawhhran hmuahhmuah ah daihnak a um vekin, anih cu daihnak Pathian a si sawn.\n34 Kawhhranpawl ah nan nunaupawl cu daiten um hai seh, ziangahtile annih cu ṭawng sian an si lo, Dān ih a sim vekin, annih cu tuhlutawin um sawn men hai seh. 35 Thil ziangkhal zir an duh asile, inn ah an pasal sut hai seh; ziangahtile nunau hrangah kawhhran sungih ṭawng cu ningzakza a si.\n36 Asilole Pathian kamsuakthu cu nanmah hnen ihsin maw a thăwk? Asilole nanmah hnen lawngah maw a thlen? 37 Mi zokhal amah le amah profet le thlarau mi ih a ruahawk asile, nan hnenih ka ngan mi thupawl hi Bawipaih thupek an si ti thei seh. 38 Asinan mi pakhat khat in cumi cu a theihthiam lo asile, thei loin um men seh.\n39 Curuangah u le nau tla, profetpawl vekih thuphuan ding hi nasazetin câk uhla, ṭawng phun dangdangih ṭawng ding hi kham hlah uh. 40 Thil ziangkim hi mawi zet le fel zetin tuah si seh.\n1 Cuihtlunah u le nau tla, nan hnenih ka rak phuan zo mi, nan rak cohlan zo mi le nan dinnak khal a si mi thuthangṭha cu nan hnenih thănsal ka duh. 2 Nan hnenih ka rak phuan mi kamsuakthu kha nan cīn ringring ih nan zumnak kha ṭhathnemnak nei lo a si lo ahcun, cuih thuthangṭha hmangin rundam nan si fawn ding.\n3 Ziangahtile a hmaisabikah keimah khalih ka rak cohlan ve mi cu nan hnenah ka rak lo pesâwngsin. Cumi cu hitin a si, Cathianghlim ih a sim vekin Khrih cu kan sualpawl hrangah a thi. 4 An phum ih, Cathianghlim ih a sim vekin a ni thumnak ah a thosal. 5 Cule anih cu Kefas hnenah a lang, cun mi hleihnih pawl hnenah a lang. 6 Cuihhnu ah vei khatte unau 500 lenglo hnenah a lang, cupawl lakih a tamsawn cu atu tiang an nung lai, asinan a hrekkhat cu an itthat zo. 7 Cuihhnu ah James hnenah a lang, cun apostolpawl hmuahhmuah hnenah a lang. 8 Cun a netabikah a tikcucān lo ih suak, keimah hnen khalah a lang ve.\n9 Ziangahtile kei cu apostolpawl hmuahhmuah lakah a thupilobik ka si, Pathian kawhhran ka tiduhdah ruangah apostol tiih kawhtlak hman ka si lo. 10 Asinan ka sinak hi Pathian zangfahnak ruangih si ka si, ka parih zangfahnak i pek mi cu rahsuah nei lo a si lo. An zate hnakin tamsawn ka ṭuan; asinan a ṭuantu cu keimah ka si lo, ka hnenih um Pathian zangfahnak in a ṭuan sawn a si. 11 Curuangah keimah in siseh, annih in siseh, cuih thuthangṭha cu kan phuang ih nannih in cucu nan rak zum.\n12 Mithi lak ihsin Khrih a thosal ti hi kan phuang, cutin kan phuang ko na cingin nanmah lakih mi hrekkhat cun mithi thawhsalnak a um lo, tiah nan ti, ziangtin cutin nan ti thei? 13 Mithi thawhsalnak a um lo asile, Khrih khal a thosal lo tinak a si ding. 14 Cule Khrih a thawhsal lo asile, kan thusim mi cu zianghmanlo men a si ding ih, nan zumnak khal zianghmanlo men a si ding. 15 A si, kannih cu Pathian thutheihpitu diklo ih hmuh kan si ding, ziangruangahtile mithi an thawhsal taktak lo a si ahcun, a thosal lopi Khrih kha Pathian in Khrih a thosalter tiah Pathian thuhla kan rak theihter a si ding. 16 Ziangahtile mithi an thawhsal lo a si ahcun, Khrih khal a thosal lo tinak a si ding. 17 Khrih cu thawhter a si lo ahcun, nan zumnak cu ṭhathnemnak nei lo a si ding ih nanmah khal nan sualpawl ah nan rak um hrih lai tinak a si ding! 18 Cun Khrih ih a itthat mipawl khal an hlorál lan ta tinak a si ding. 19 Hi nunsung hrang lawngah Khrih ah ruahsannak kan neih asile, mi dang hmuahhmuah hnakih zangfahumzabik kan si ding.\n20 Asinan atu ah Khrih cu mithi lak ihsin a thosal ih, a itthat mipawlih rah hmaisabikah a cang. 21 Mi pakhat ruangin thihnak a ra ih, mithi lak ihsin thawhsalnak khal mi pakhat ruangin a ra. 22 Adam ah mi hmuahhmuah an thih vekin, cutivek thothoin Khrih ah mi hmuahhmuah nunter an si ve ding. 23 Sihmansehla anmai cān cio ah mi kip an tho ding: Khrih cu rah hmaisabik a si, cuihhnu ah, Khrih a ratsal tikah Khrih ta a si mipawl an tho ding. 24 Cun Khrih in uknak hmuahhmuah, thuneihnak hmuahhmuah le huham cu zianghmanlo ah a cangter ding ih a uknak cu Pa Pathian hnenih a hlăn hnuah, san cemnak cu a ra thleng ding. 25 Ziangahtile anih cun a ral hmuahhmuah a ke hnuaiih a ret thluh hlanlo a uk ding. 26 Siatbăl ding mi a netabik ral cu thihnak a si. 27 Ziangahtile, «Pathian in thil hmuahhmuah cu Khrih-ih ke hnuaiah a ret ṭheh.» Asinan, «Thil hmuahhmuah cu Khrih-ih ke hnuaiah a ret ṭheh,» a ti tikah, thil hmuahhmuah amai ke hnuaiih rettu cu a huaptel ve lo ti a fiang.\n28 Fapa hnuaiah thil ziangkim ret thluh a si tikah, Fapa hnuaiih thil ziangkim ret thluhtu Pathian hnuaiah Fapa amah rori khal a retaw ding ih, Pathian cu ziangkimih ziangkim a si thei ding.\n29 Cuti a si lo ahcun, a thi mipawl hrangih baptisma a cotupawl hin, mithi an thawhsal riai lo asile, ziang an tuah pei? Ziangahso mithipawl hrangah baptisma an co? 30 Cule ziangahso kannihpawl hi ṭihphângih kan um ringring? 31 Khrih Jesu kan Bawipa ah nanmah ih tluangkhawnnak ka neih mi thawngin, ni tin ka thi a si ti ka nĕmhnget. 32 Milai sualawkdān vekih Efesa khua ah sahrangpawl thawn rak sualaw nungla teh, ka hrangah hlawknak ziang a um ding? Mithi an thawhsal lo asile,\n«Ei uh sila in uhsi. Ziangahtile thaisun ah kan thi ding,»\ntiah kan ti pei cu!\n33 Bumin um hlah uh, «Miṭha lo pawl thawi kawmawknak cun nuncan ṭha a siatsuah.» 34 Dingfelnak ah ṭhangharh uhla, thilsual tuah hlah uh; ziangahtile mi hrekkhat cun Pathian an thei lo. Cuih thu cu nan ning a zahnak dingah ka sim a si.\nA Sunglawi Mi Taksaruangpum\n35 Asinan mi hrekkhat in, «Mithipawl cu ziangti vekin thawhter an si? Ziang taksaruangpum thawn an tho?» tiah an ti ding. 36 Nang mi-â, na tuh mi thlaici kha a thih lo ah cun a nung thei lo. 37 Cule thlaici na tuh tikah a ra um ding mi a kung kha na tuh lo, cuhnakin sangvut siseh, thlaici dang siseh, a ci lawng na tuh sawn a si. 38 Asinan Pathian in cuih thlaici hrangah a duhdān vekin kung a pe hai ih, thlaici hmuahhmuah hrangah anmai kung cio a pe fingfing.\n39 Titsa hmuahhmuah hi titsa phun khat an si lo, minung titsa a dang, ramsapawlih titsa a dang, ngapawlih titsa a dang, vâtepawlih titsa khal a dang. 40 Van taksa a um ih, lei taksa khal a um; asinan van taksa ropitnak cu a dang ih, lei taksa ropitnak khal a dang. 41 Ni ropitnak a dang ih, thlapi ropitnak a dang, arsipawlih ropitnak khal a dang. Arsi le arsi khal ropitnak ah an bangaw lo.\n42 Mithi thawhsalnak khal cutivek thotho a si. Taksaruangpum cu ṭawih thei in tuh a si ih, ṭawih thei loin thawhter a si. 43 Taksaruangpum cu santlailo zetih tuh a si ih, ropi zetin thawhter a si. Cak lo zetih tuh a si ih, huham neiih thawhter a si. 44 Lei taksaruangpum cu lei taksaruangpum in tuh a si ih, thlarau taksaruangpum ih thawhter a si. Lei taksaruangpum a um ih, thlarau taksaruangpum khal a um. 45 Cumi cu, «Milai hmaisa Adam cu a nung mi lei taksaruangpum ah a cang,» tiih ngan vek khan a si. Adam neta cu nunnak petu thlarau a si.\n46 Sikhalsehla a pakhatnak cu thlarau lam milai a si lo, anih cu lei milai a si sawn, cuihhnu ah thlarau lam milai a ra. 47 Milai pakhatnak cu leilung mi, leivut ihsin tuah mi a si; a pahnihnak milai cu van ihsin a ra mi Bawipa a si. 48 Leivut ih tuah mi milaipawl cu, cuih leivut ih tuah mi milaipa vek kha an si. Cule van ih um mipawl cu, cuih van milaipa vek kha an si. 49 Leivut ih tuah mi milai băngnak kan ken bangin, van milaipa băngnak khal kan keng ding a si.\nKan Nehnak Netabik\n50 U le nau tla, atu ah hihi ka sim a si, milai titsa le thisen cun Pathian uknak cu ro ah a co thei lo ih, a ṭawih thei mi in a ṭawih thei lo cu ro ah a co thei fawn lo. 51 Ngai hnik uh, thuthup ka lo sim: kan zaten kan itthat ṭheh lo ding, kan zaten tidanglam kan si leh sawn ding. 52 Tawtawrawt netabik a ăwn tikah rei lo te sungah, mit ṭhep karah tidanglam kan si ding. Ziangahtile tawtawrawt a awn ding ih mithipawl cu ṭawih thei loin an tho ding, cule tidanglam an si ding. 53 Ziangahtile a ṭawihrál thei mi hi taksaruangpum hin a ṭawih thei lo mi a hruh tengteng ding ih, a thi thei mi hi taksaruangpum hin a thi thei lo mi a hruh tengteng ding.\n54 Cule a ṭawihrál thei mi hin a ṭawihál thei lo mi a hruh ih a thi thei mi hin a thi thei lo mi a hruh tikah,\n«Thihnak cu nehnak in a dawlh ṭheh,\n55 Maw Thihnak, na mi hĕnnak hmanrua cu khuiah so?\nMaw Mithi khua, khuiah so na nehnak cu?»\ntiih ngan mi cu a thlengkim ding.\n56 Thihnakih mi hĕnnak hmanrua cu sual a si ih, sualih cahnak cu Dān hi a si. 57 Asinan kan Bawipa Jesu Khrih zarih nehnak in petu, Pathian hnenah lungawi thu um seh.\n58 Curuangah ka duhdawt mi u le nau tla, nan ṭuanbăngnak cu Bawipa ah a lak men a si lo ti nan theih ruangah dinghnget uh, ṭhawn theih loin um uhla, catbang loin Bawipaih hnaṭuannak ah pe aw sinsin uh.\nMithiangpawl hrangih Thawhhlawm\n1 Atu ah mithiangpawl hrangih thawhhlawm khăwn thuhla ah, Galatia peng ih um kawhhranpawl hnenih thu ka rak pek vek khan nannih khal in tuah ve uh. 2 Zarh khat ih a ni khatnak ah mi kip in malsawm nan dawndān cio vekin rak rethran uhla, rak khâwl cia uh, cutin nan hnenih ka rat tikah sumpai nan khăwn a ṭul nawn lo ding. 3 Cule ka rat tikah siang zetih nan thilpek cu, Jerusalem ih fehpitu dingah nan ca sungih rem nan ti mipawl cu ka thlah hai ding. 4 Keimah rori feh a remcān asile, annih cu ka zawngah an feh ve sawn ding.\nKhualtlawng dingih Ruahmannak\n5 Masidonia peng ka paltlăng tikah nan hnenah ka ra ding, ziangahtile Masidonia peng cu ka paltlăng ding a si. 6 Cule ka khualtlawnnak khuitawk hmun khalih in thlah theinak dingah, thlatang sung hmuahhmuah nan hnenah ka câm khal a si men thei. 7 Ziangahtile atu ka feh phahih nanmah lo hmuh men cu ka duh lo; neta ah Bawipa in i sian asile, nanmai hnenih cān tawkfang cām ding ka beisei sawn a si. 8 Asinan Pentikos puai tiang Efesa khua ah ka cām ding. 9 Ziangahtile ka hrangah a kau zet mi le hmual nei sângka a áwngaw ih, dodaltu tampi khal an um ve.\n10 Timothy a ra thlen asile, thlaphâng loih nan hnenih a um theinak dingah rak ngaihsak uh; ziangahtile anih cun Bawipaih hna ka ṭuan vekin a ṭuan ve. 11 Curuangah zohman in amah cu nautat hlah hai seh. Ka hnenih a rat theinak dingah hnangamten thlah uh; ziangahtile unaupawl zawngih amah a rat ding cu ka thlir a si.\n12 Kan unaupa Apollos thuhla ah unaupawl zawngah nan hnenih ra dingin nasazetin tha ka pe, asinan atu ah cun rat a duh lo, cān remcâng a neih tikah a ra leh ding.\nThazang Peknak Netabik\n13 Ralring uh, zumnak ah dinghnget uh, pacang zetin um uhla, cak zetin um uh. 14 Nan tuah mi hmuahhmuah cu duhdawtnak ih tuah si seh.\n15 U le nau tla, Stefanas teih sungkua cu Akaia peng ih rah hmaisabik an si ti nan thei. Annih cu mithiangpawl rawngbawlsaknak ah an rak peaw zet. 16 Cuvek mipawl hnenah le zokhal kan hnaṭuanpi a si mi le nasazetih hna a ṭuantupawl hnenah tlulut dingin ka lo ngen a si. 17 Stefanas, Fortunaṭas le Akaikas an rak thlen ruangah ka lung a awi, ziangahtile nannih ih nan rak tuah lo mipawl kha annih in an rak pe thluh. 18 Ziangahtile annih cun ka thlarau le nan thlarau cu tha thar an pe. Curuangah khavek mipawl kha rak lawm uh.\n19 Asia peng ih kawhhranpawl hmuahhmuah in cibai an lo bûk. Akuila le Prisila in, an inn ih a um mi kawhhran thawn lungawi zetin Bawipa ah cibai an lo bûk. 20 Unaupawl hmuahhmuah in cibai an lo bûk.\nA thianghlim mi hnămawknak thawn cibaibûk aw uh.\n21 Keimah, Paul in hih cibaibûknak hi ka kut rori in ka ngan.\n22 Zokhal Bawi Jesu Khrih a duhdaw lo asile, anih cu aAnathema in um seh. bMaranatha!\n16:22a Anathema: Grik ṭawng a si ih, «Camsiat,» tinak a si.\n16:22b Maranatha: Aramik ṭawng a si ih, «Bawipa ra aw,» tinak a si.\n23 Bawi Jesu Khrih zangfahnak cu nan hnenah um seh.\n24 Khrih Jesu ih um nan zate hnenah ka duhdawtnak um hram seh. Amen.


Obama hmuh tumtu kaih a si - Chinland Today Media\nObama hmuh tumtu kaih a si\nMay 6, 2010 5:06 pm·0 comments\nUSA ah Tornado thlisia hrang\nKan dung zarh zarhte ni le Nipi ni ah USA ih Mississippi tiva kiangkap (Mississippi Delta) cun Tornado thlisia nasazet an tuar ih, mi 10 (nauhak khal telin) an thi. Inn le lo tampi a siatsuah ih hlei-ah North Alabama, Georgia, Louisiana le Arkansas tiangah hmailam caan hrangah ralrin a tul tiah thuneitu pawl cun an sim. Hih Tornado hi kan dung thla ihsin a ra thok leuhleuh nan mithiam pawl khalin hitluk in a nasa ding ti an rak thei cia lo. Mit rori ih a hmutu pawl cun, “Inn sungah TV pawl khal an zam ih, inn lenglam ih mawtaw fate pawl cu vei (4) vei (5) tiang an let ruri” tiah an ti.\nRam sung buainak ah mi (55) thi\nKan dung zarhpi ni ah Sudan ram thlanglam ih raalkap pawl cun acozah raalkap pawlin an bom rero mi saklam raalkap pawlin lamzin ah meithal thawn in kap tiah an puhmawh ih, tlawngkai nikhat tiang an buai. Hih do awknak ruangah amalbik mi (55) an thi zo ih, mi (88) hnakih tam cun hliamhma an pu a si.\nTaiwan cun Tuluk pawl thawn rem awk lohli a duh\nKan dung zarh ihsin Taiwan acozah cun ram sung pursumleilawnnak a tlaksiat lonak dingah Tuluk acozah thawn thukamnak tuah dingin a buai. Taiwan President Ma-Ying-jeou cun oppositon party pawlin sawhkhihnak le mipi pawlin hmailam hrangah ziangvek dinhmun an co ding timi khal ruat ban nawn loin US$ 390 billion a run suah sal theinak dingah Tuluk thawn hmai June thla ah thukamnak thar tuah a duh thu a simfiang.\nJapan ram ah sumo wrestler pawlin naute tapter\nKan dung zarhpi ni ah Japan ram cun Sumo wrestler (mi thauzet buan awk thiam pawl) cu Tokyo khawpi ih Sensoji Temple ah naute kum khat hnuailam cawi phahin, cuih naute pawl cu tapter dingin zuam awknak an nei. Himi naute an tapter ruangah naute cun a hmailam caan hrangah a duhmi pawl a dilnak ah a hlawhtlinpi ding tiah zumnak an nei.\nSri Lanka in raalkap cahnak in mipi uk vivo lai\nRam sung ih Tamil miphun raalkap pawl an donak ruangah Sri Lanka acozah cun thla tampi raalkap le palik pawl hnenah thuneihnak a pekmi cu tuni tiang an hmang ringring lai tiah International Human Right cun a sawisel. Sri Lanka acozah cun 2009 kum ah Tamil raalkap pawl cu a neh zo hnu ah a tanglai mi raalkap pawl cu an cangvai thei tiah palik le raalkap pawl hnenah acozah theihpinak dil tul loin anmai’ thuthu in ziangtiklai khalah midang an kai thei ih, thuthensaknak um hran loin thla tampi an hrenbet thei lai ti a si. Sri Lanka cun himi thuneihnak a pekmi pawl hi a rang theibik in zoh sal ding a si tiah tuni tiang leitlun ram tampi cu a bum ringring lai ti a si.\nIran in bomb thar a kap suak sal\nLeitlun ram tampi in pursumleilawnnak a tlaksiat hnu ah, raalkap thilri tuah mal sinsin dingih thukam an tuah lai ah Iran acozah cun amah dodaltu le raal vekih a zohmi pawlih mithmuh ah bomb missile thar (5) cu kan dung zarhpi ni ah a kapsuak sal. Ram sung TV ah Fars News cun hih missile pathum hi fiangzet in a phuang ih, khawmual ihsin tipithuanthum, tipithuanthum ih do awknak khalih hman thei dingmi an si thu a sim. Pakhatnak cu ‘Noor’ (Eng) timi a si ih, pahnihnak cu ‘Nasr (Nehnak)’ timi a si. TV cun bomb dang (3) ih hmin cu a simfiang nawn lo.\nSouth Korea long pilnak san zingzawi\nSouth Korea cun kan dung March 26, 2010 ih a raalkap long a pilnak thuhla a zingzawinak ah North Korea ih thil tuah a si theibik tiah zumnak a nei. PCC-772 Cheonan, South Korea raalkap long cu North le South Korea ramri Yellow Sea ah a san theih loin a pil ih, April 15, 2010 ih an laksuah sal tikah ram pahnih karah buaibainak a ra suak. North Korea cun kan dung zarh tlawngkai ninga ah South Korea lam ihsin tipithuanthum thlirnak le long pilnak zohnak ding tuahtu pawl cu an kai ih, nasazet in ralrinnak a pe. Asinan ram dang ihsin a ra zingzawitu pawl cun South Korea Defence minister Kim-Tae Young ih simrelnak cu zum umzet in an thei. PCC-772 Cheonan cu an laksuah sal tikah mithiam pawl cun tipi hnuailam ih long (sub-marine) in a hman theumi bomb (torpedo) cun South Korea long hnuailam a ra kap ngah ruangah a pil a si tiah an zum. Cucu a dik lo a si khalah long hnuailam cun bomb puahnak hmuihmel a nei ti a si. Long pil ruangah S.Korea raalkap 45 lai an thi a si.\nKan dung zarhpi ni ah US president hmuh tumtu pakhat cu airport ih mawtaw retnak (parking area) ah kaih a si. Palik pawlin an zingzawi tikah cupa cu Joseph Sean McVey (kum 23) a si ih, meithal khal a rak pai. Joseph cun Obama hmuh a duh ruangah a fehnak a zingzawi ih, North Carolina ih Asheville airport ah a rak bawh ve tiah a ti. Asinan Obama cu vanzam thawn a zam hnu lawngah Joseph cu kaih a si. Kan dung zarhpi ni thotho ah British vanzam IA237 cu Iraq ram khawpi Baghdad ah a tum. Kum (20) sungah British vanzam a feh thonak a si. British acozah cun kum 1990 ih US le Iraq (coast war) an do awk ihsin khualtlawng phurtu vanzam cu Iraq ram ah a fehter nawn lo. IA237 hi kan dung April thla thok ihsin fehter ding a si zo na’n Iceland ih tlang kang (volcano) ruangah a tikcu thawn a rak si.\nBattery vial hmangtu taxi thar a suak\nJapan pawl cun mipi phurtu mawtaw hrangah datsi (fuel) le ni tha (solar energy) hmang nawn loih, battery vial hmangtu taxi cu a tuah suak thei zo. Nissan Dualis company in a tuahmi hi leitlun ah a hmaisabik battery hmangtu taxi a si ding. Japan khawpi Tokyo cu New York, Paris le London hnakin taxi hman tamnak a si ih, taxi tuah tamnak khal a si. A tlangpi in taxi pakhat cu Tokyo khawpi sungah nikhat ah 300 km hrawng an tlan ih, cucun Tokyo mipi lakih 2% vial an phur. Cuti cingin Tokyo khawpi ihsin a suakmi carbondioxide 20% cu taxi pawl ihsin a suak ti a si.\nBarak Obama Hnen Ih Ricin Petu Rinhlelhmi 2 Nak Kai


$2 Hlawh ṭhan dingin Amazon neitu Inn hmai ah Duhphorhnak nei | Falam Online Media\nCongress of Essential Workers timi pawlkom hohanak in Amazon dintu le CEO a si cih mi Jeff Bezos um nak, Beverly Hills, California ih a inn hmai ah minung 100 hrawng in duhphorhnak an nei.\nCovid 19 lak ah hnaṭuan pawl humhim ṭha ding, June thla ih titawp zo mi Covid 19 boruak sungih nazi pakhat hnaṭuan man $2 ṭhan dah mi cu Covid 19 boruak tawp tiang ṭhan sal ding tvk dil in duhphorhnak an nei ih “Jeff Bezos kan ṭul lo. Amah in, in ṭul sawn. Kan mah hnaṭuan pawl in leitlun milianbik ih kan can ter mi a si” ti`n duhphorhnak ih hruaitu pakhat in a sim.\nCongress of Essential Workers cu Amazon company zungṭek ih assistant manager rak ṭuan dah Christian Smalls ih din mi pawlkom a si ih duhphorhnak ah labor activist ṭhenkhat le Amazon ih hnaṭuan mimal an tel tiah US ramsung media ṭhenkhat in an ngan.\n“Kan dil mi ah Amazon ih hnaṭual pawl hlawh ṭhan, Medicare, childcare hrang ṭha thei bik ih tawl rel sak ding tipawl a tel ih, hivek pawl cu second khat ih $4,000 paisa laklut thei, leitlun milianbik Jeff Bezos le billionaire dangdang pawl in an hrang ih hnaṭuan pawl hrang tawlrel sak thei tuk mi a si tin kan ruat” tiah duhphorhnak ih telve mi pakhat in businessinsider hnen ah a sim.\nDuhphorhnak thu thawn pehpar in businessinsider in Amazon ṭuanvoneitu pehtlaih a tum nan khat lam in letsalnak a um lo.\nKan dung zarh ih thuthang suak vek a si le Amazon hnaṭuantu mipum 19,000 lenglo in Covid 19 nat an kai ti a siih mithi um zet cu company sungṭuan lak khal ah fiangfai in simthanawknak a um lo.\nAmazon lam cun company hnaṭuan minung 10 hrawng cu Covid 19 ruangah an thi ti`n NBC News hnen ah a sim nan media ṭhenkhat cun mi 100 tal an thi ti an zum thu an tarlang.\n← CNLD pawl in, in Bo ih NLD in kan Bo ve – Pu Ngun Thawng\nLal cuhawnak ah Rohingya refugees pali an thi ih 20 lenglo in hliamhma tuar →\nCovid 19 Effect – Thla 4 sungah Minung 1 million in Kuakfawp bansan


Sunpadir khalah Ning ṭih ding khawp ih Ṭhing riapriap Kalaymyo - Falam Online Media\nSunpadir khalah Ning ṭih ding khawp ih Ṭhing riapriap Kalaymyo\n2021, March 30 ahcun Kalaymyo cu ṭhing riapri rocar zetin a um. Nikhua sia, thlipi huuk tum vek, lamziin ah vak sukso hmuh ding khal an um lo. Suah lo theihlo ṭul poimawh lo bak ah lengsuak an um lo.\nCulaiah St. Mary biakinn sir ih um suakthuan tlawng kulh sungah ralkap motor an ding ṭhepṭhep.\nTahan tiih koh mi Chinmi tamsawn umnak veng le Kalaymyo pehawnak Tada-U, SanPiah ziin ziik khalah ralkap tamzet an um. Bogyoke ziintluan ih um mi thingkung tamzet dunglam/phen khalah ralkap pawl an relh thup.\nThli hrang ah thinghnah an ṭil mi le thingṭek ro baak lo cu mivak sukso khal hmuh ding an um lo ih danglam zetin a dai khepkhep. Awn-ai thawmvang um lo tuk cu thil maksak pakhatkhat thleng suak ding vek khi a bang tiah Kalaymyo ih mipakhat cun a hminsin.\nMarch 28 le 29 ni ah mipi le ralkap nasa zetin an kapaw ruangah khuasung cu tuvekin a dai khepkhep nak san a si.\nKalaymyo mipi ih hmanbikmi Bogyoke lamziinpi le Bayinnaung lamziinpi kiangkap ih um mi ṭhenkhat cu inn ah um ngam loin hmun dang ah an ṭhawn thluh. Miṭhen cu Kalaymyo sungih hmunhim kerkawm lam ah an ṭhawn. Ṭhenkhat an si le khua lam ih tlung khal an um. Asinan, khuate lam khal a him zet cuang lo ih boruak khal a ṭha hran cuang lo. Kalaymyo thawn hlat tuk lonak Sitha khua kiang ah tla cun mipi le ralkap nasa zetin an kapaw.\nKalaymyo, Bogyoke lamziinpi le Bayinnaung ziinpi kap ih um inn pawl ih bun mi CCTV pawl cu ralkap pawl in kuahli thawn sai na, meithal thawn kap na ti`n an siatsuah. Inn ṭhenkhat ih thlalang cu a kuai thluh ih innphar tlakrawh par ih cerek neh hmuh ding khal a tam zet. Ralkap ṭhenkhat cu mi inn ah lut in an CCTV an phit ter.\n“Meithal tin phah in kan inn ah ralkap pawl an ra lut. Ka tu nu in ṭih tukin a ṭap ciamco cu ralbawi pakhat in ‘ṭih hlah aw. Zianghman hman kan lo ti lo ding. CCTV kha in phit sak uh’ a ti. Tawk deuh lai. Ralbawi ṭha ka tong cu ka van ṭha. Hmun dang ahcun hivek an si lo” tiah ziinpi kap ih inn neitu Daw Aye Aye in a ti.\nRalkap cangvaihnak hmuh ding a um ruri ruangah le kapawknak a um ruangah inn ṭhawn tu an tam ih lamziinpi khal a ṭhing riapriap.\n“An nih pawl cu an lung lutlo cun lamziin ih an hmu mi pohpoh an kap thluh. Suakvak lo theihlo, lengsuak ṭul rori lawngah innleng kan suak. Culocu kan suak ngam lo” tiah Ko MaungGyi in a ti.\nBogyoke lamziinpi le Bayinnaung ziinpi ih dawr hmuahhmuah cu an phit thluh. Kalaymyo ih bazar pibik pahnih khal an phit. Zuar tuding khal an um lo ih lei tuding khal an um lo. Zuartu an um lo ruangah leitu an um lo, leitu an um lo ruangah zuartu khal an um lo. Cuvek dinhmun cu a si.\nKo MaungGyi cun “Thlanmual ṭhing bangin a rorum. Mikip an riahsia. Kan thinlung ah himlonak timi a khat. Patrol lei duh khal le leinakding hmun/dawr a um nawn lo.” a ti.\nBayinnaung ziin ih um Daw SanSan cun Minung vaksukso um loin Lampi a ṭhing tukcu riah lamlam a sia. Suunpadir rori ah ning ṭih ding khawp ih a ṭhing mi khuapi vek a si a ti.\nBank pawl an phit thluh ih zohman in bank ta paisa an suah thei lo. Yangon ahcun ATM ihsin paisa suah a theih lai nan Kalaymyo ahcun ATM cet khalin paisa a suah nawn lo.\n“Mizaan ah thil ṭul poimawh a um ruangah leng ka suak. Lamziin tamzet ka thleng. Main road khal siseh ziinte khal ka hroh thluh. Feh duhlo khalle feh lo a theih lo. Ziin phit nak khal a um ih thilri peng khawm ih kham mi ziin khal a um. Mei urkang nak hmun khal a um. Ralkap motor ka hmu le ka hrial hai. An nih pawl hin thil tuahdan phung an nei. Motor cawl in an ṭum veten a hrekhrek in ziinkam khatlam veve ah an ṭhek aw. Cun, a feh nak piang ah an lung lut lo mi hmuahhmuah cu an kap thluh. Curuangah hrial thei tawkin hrial hrim an ṭul. Ziin kerkawm ka zawh ruangah lamziin ah nazi 1 hrawng ka rei. Cumi sungah mi 10 hman hmuh ding an um lo. Motor pakhat cu ka hmu” tiah Ko MaungGyi in a ti.\n— FOM (@FOM66530376) April 1, 2021\nVengbawi siseh Khuabawi pawl khal siseh khuasung faang hmunram haal in zohman an vak thei nawn lo. Veng ṭhenkhat ahcun hlan ih an veng lal pawl thawn mipi an lung tongaw ruangah tuhlan ih an hman mi thotho ukhruaitu ah an hril. “Vengmi pawl thawn remrual aw mi vengbawi an si nan ralkap cozah pawl ih hnaṭuan pekmi an si ruangah mipi lam in hruaitu dik ah an pom duh lo. Curuangah ukhruaiawk daan khal a hlan vekin a feh thei lo.\nKalaymyo ihsin khua dang ih tlan passenger phur motor cu an um nan an mal tuk tiah khuami pawl in an sim.\nAsinan, tuhlan ai ih tam in, vak suk sotu motor dang an um. Cupawlcu Ke 12 nei motor pawl an si. Kalaymyo kiangkap ih Thing hau an rak kham dah nak ih Thing pawl cu duhsah in an hau ih licence nei bangin zaanvar an phur, an thiar.\nAhlan khalah Thing pawl cu an fir ṭheu ko. Nan, Meihol phur mi tang tivek ah mal tak teten a thup thiar in an phur ṭheu. Nan, tuahcun ralkap le palik khal ṭih loin langhnganpa rorin zalen zetin Thing an phur hluahhlo tiah Kalaymyo ih um pawl in an sim. (BBC)\n← Chaungkhuah Doawknak ah Pu Ram Hlur nunnak liam\nParalṭha Salai Van Biak Thang ruak cu sianglo cing ten April 2 ah an vui +an kahawkdan thu felfai →\nFifir ṭih ruangah Kawlram palik in Bagan, sun-zaan in kil\nMizo DungTun Dahlotu Pu No Than Kap – Salai Chin\nSeptember 22, 2020 September 22, 2020 Ni Hnem Sung 0


Lebanon, Beirut ih Puakkuainak cu Boom ciikhat Puah mi a si – Pu Trump | Falam Online Media\nAugust 5, 2020 August 5, 2020 admin\t0 Comments disaster\nLebanon khuapi Beirut tipikap innpi ih puakkuainak suak mi cu, minung ih tuah mi boom ciikhat puah mi a si ti`n Coronavirus thawn pehpar mi thusim nakah Pu Trump in a sim.\nOlsam zetih puakkuai thei mi chemical (ammonium nitrate) retnak innpi ah kangmei suakin a puak mi a si tiah Lebanon Official in a rak phuang zo nan Pu Trump cun, “kan ram ralbawi general pawl thawn kan toangaw ih an nih khal in cutin an zum ve a bang,” a ti.\n“Asile siatralnak suak ding duh hrimhrim ih cangvaihnak an nei mi maw a si ding” ti`n thusutnak ah “company pangai ih suah mi thilri puaikuai men cu a si lo. kan ralbawi pawl in an thei sawn ding” tiah Pu Trump in a let ih “aw si ee. Boom ciikhat puah hrim mi siding an zum, ka zum” a ti hnu ah US ram in a ṭul dan ih zir in bawm ding kan man ti khalin a sim.\nPu Trump ih sim mi thu thawn pehpar in media lam in US ralbawi zung ah thusutnak an nei nan letsaalnak zianghman a um lo.\nHih puakkuainak cu August 4, Lebanon khuapi Beirut tipikap innpi ih ammonium nitrate retnak ah a suak mi a siih a thawmvang a ringtuk ruangah Peng 180 hlatnak hmun khalin an rak thei ih Israel ram le Cyprus lam khalin an thei ban ve.\nApuak thawm le leilung tlir dan cu 3.5 magnitude thacak linghnin thawn an bangaw ti`n Germany geosciences center in an tar lang.\nCozah kaih mi ammonium nitrate retnak cu safety umloin kum 6 sung rori an ret ih, cuvekin dawngdah zetin an ret ruangah a puak thok mi siin an sim ih voi 2 puak in a puakkuai. Puakkuainak in, Inn tamzet a siatsuah ih minung 100 luan nunnak a cemter hlei ah mipum 4000 luan hrimhma a put ter a si.\n← California ah Kangmei suak, Tutiang an Phal thei hrihlo (+VIDEO)\nRuahpi Ceen ruangah Laiva le Vaar tipi Ṭhang vivo →


Vancung Ih Do awknak - Chinland Today Media\nVancung Ih Do awknak\nMay 19, 2009 9:57 am·0 comments\nCule van ah raaldo awknak a um…Satan cu van ihsin an hlon. A vancungmi pawl thawn leilung ah an vun thlak. – Thuphuan 12:7-9\n– 1 Sansiarnak 7-9\nPhillip Pullman cu Sikkuyin cangan thiam a si. A cabu nganmi: The Golden Compass, The Subtle Knife le The Amber Spyglass pawl hi mino pawl in an uarzet. Himi thuanthu cabu pawl sungih domi raal cu Pathian a si.\nHimi cabu pawl sungah, Pullman in Satan ih tlaknak hi Pathian ih a dik lomi hremnak le uknak sung ihsin zalennak ngah dingih a dikmi zuamnak ruangah a si tiah a hmu. Curuangah Satan in Pathian ih uknak tokham lon a tum cu a dikmi tuahnak a si ti’n a sim. Thuphuan cabu sungah caan cemnak thu kan siarmi cu: Cule van ah raaldo awknak a um… Satan tiih kawhmi mibumtu cu van ihsin an hlon. A vancungmi pawl thawn leilung ah an vun thlak (Thup.12:7-9) ti a si. Cuih a ralai dingmi raaldo awknak cu leilung tlun kan nunlai ih kan thinlung khuaruahnak sungih dokalh awknak in hram a thok.\nSatan cu mibumtu a si ti kan theih a ttul (John 8:44). A hnattuan cu Pathian ih Ttongkam kha thuphan ih canter khi a si (Seem. 3:1-7). Satan raal in kan kham awk theinak tthabik cu Pathian Ttongkam raalthuam hruk hi a si (Efe. 6:10-18).\nVan ih duhdawtu kan Pa cun zo hman siatral ding a duh lo (2Peter 3:9). Asinan hramhram in a thungai ding in hnek lo. Duh hril theinak in pek.\nZaangfahnak nei lo thimnak siangpahrang,\nAmah ruangah kan thir lo;\nA thinhennak kan tuar thei, a tlusia tengteng ding ruangah,\nA fatemi ttongkam kamkhat in a tluter ding.\nSatan in a lo vuak asile Pathian Ttongkam in vuak saal ve aw.\nTuarpinak hnakih Uak deuh


PPE kan hruh nak san kan thei ciang lo abang? – Dr. Tluang Cung Thang | Falam Online Media\nJuly 12, 2021 Ni Hnem Sung\t0 Comments\nAtufang Falam khuasung ah Covid 19 natnak a karh cak tuk hlei ah Covid natnei nemhnget mithi 20 luan an um zo.\nKhua fate pakhat dinhmun in Falam ih Covid nat a karh dan cu a besia tuk tiah ruah a si ih, mipi him thei nak ding hrangah Lamziin phunphun hawlin Pawlkom zawngin siseh Siizung lam ih ṭuanvonei pawl khalin Covid nat karh dem deuh dingin mipi hnen ah theih ṭulmi tete simthanawknak an nei rero a si.\nTuni khalah Falam Siibawipi Dr. Tluang Cung Thang cun PPE (Personal Protective Equipment) thawn pehpar in mipi lam in kan thei tengteng ṭulmi thil thupi a pho lang.\nDr. Tluang Cung Thang cun “atufang kan boruak ih hmuh ding tam zet mi pakhat cu PPE kan hruh tikah Covid 19 natnak kai/ngah thei lo ding vekah kan ruat aw.”\n“PPE cu Covid nat nei le Covid thawn a thitu pawl lakah him thei dingin humkhamawk nakih kan hruh mi a si. Asinan, miṭhenkhat cu PPE kan hruk/phoih dan a dik lo ih kiangkap mipi hrangah ṭih nung zet a si.”\n“PPE hruk/phoih dan thawn pehpar in thupi zetih ka ruahmi pakhat cu PPE kan hruk tikah hman leh sal dingmi thilri (re-useable) tham lo hi a ṭha. Miṭhenkhat cu PPE kan hruh cingin phone kan tham ṭheu. Cumicu Covid dokhamnak hrangih ṭihnungbik pakhat a si. Curuangah PPE kan hruk cun Phone switch off mei ding a si” tiah a sim ih “PPE hruk/phoih dan cu thaizing lam ah pholang kan tum ding” a ti.\nFalam ah May thlacem lam in Covid natnei an hmu thok sal ih, cuih ṭum in July 11 tiangah positive 402 le mithi 20 luan an um zo a si.\nSiarbet : COVID a nei lo maw, a lang lo sawn a si pei…??\nby Dr. Steven Cung Sin Thawng Luai\nMi hrekkhat pawl RDT thawn COVID kan test aw tikah Negative a si le lungawi zet in kan daithlang pang maw? Himi RDT Negative hin COVID nei lo ti a nemhnget(အာမခံ) thei maw?\nNatnak pakhat hmuhsuak (diagnose) dingin step 3 in feh a si tlang pi ṭheu. Cumi cu –\n1) Natdan thusuhnak (history)\n2) Mina zohfelnak (examination)\n3) Investigation (nat zirzoinak) ti pawl an si.\nTui COVID nat kan zoh awk nak ih kan hman ṭheu mi RDT test kit hi number pathum nak ih hman mi phun a si.\nCOVID nat hmuhsuak dingin zirzoinak kan nei tikih hman mi pawl cu ….\n1) Real time PCR (nat pianhmang pawl a lang hlan ni 2 hrawng ihsin nat a lang hnu zarh 2-3 tiang a lang thei)\n2) RDT for Antigen (nat pianhmang a lang hlan ni 2 ihsin nat a lang hnu zarh 1 hrawng tiang. (Hi caan ah hin nat mi an suan tam bik)\n3) RDT for Antibody (nat ngah hnu zarh 2-3 ihsin thla 5-7 tiang. Si lole cu ai ih rei tiang a lang thei. Asinan tufang ih nat a nei le neilo theih a theih lo. (Nat a ngah dah zo ti nak a si.)\nTui kan hman rero mi a lenglam khal ih an zuar rero mi cu RDT for Antigen hi a si. Himi hin COVID nat a hmuhsuak thei nak (Sensitivity) hi 80% hrawng a si ṭheu. Curuangah COVID nat nei mi 100 ah 80 hrawng lawng hi a hmusuak thei ti nak a si. Cui tlun ah COVID nat nei minaa pawl hi an damlo hnu zarh hnih lole zarhthumnak hrawng in RDT thawn kan check sal a si le Negative a piah sal thei!!\nSim duh mi cu COVID nat kan check awk nak RDT ih Negative piah mi hi 100 ah 100 rin a theih hrimhrim lo. COVID nat kan check tik ih nemhnget theibiktu cu RT-PCR hi a si. A hlan first wave le second wave lai ahcun RT-PCR thawn nat check ding ah COVID rinhelh mi pawl ih Swabs cu paisa tampi cem in Yangon ih kuat a rak si ttheu. Cui lai khal ah RDT ih Negative piah mi mi tampi ih Swabs cu RT-PCR ah nathrik hmuhsuak mi tampi an um. RT-PCR is gold standard ti a si.(Sensitivity hi 99% hrawng a si.)\nCuruang ah RDT ih nat kan check awk tik ah Negative result kan ngah a si le\n1) COVID nat nei lo ngai ngai\n2) COVID nat nei nan check dan palh deuh maw, thilri ṭha lo (technical error)\n3) COVID nat nei nan a rei zo (hnar sung ah virus um mal lole um nawn lo)\n4) COVID nat nei nan nat a piah lo mi 20 % ih rak tel ngah pang….tvk a si thei lai ruangah RDT test result Negative a si khal le nat ka nei lo ရိုးရိုးတုပ်ကွေး ka si ding ti men ih daithlang in mah duhduh ih um ding a si hrimhrim lo. Cu lawng si lo in RDT na check hnu khal ah nat na ngah sal thei.\nCuruang ah tu lai kan dam lo a si len mah te zum hmang in sii ei in inn ah um men lo in tu le tu piah aw a si lole kutzim Oxygen tah aw cing cing in, SPO2 <92% a si ahcun a tlai hlan ah sizung lam pan lohli ding a si.\nA tang lam ih X-ray zuk pawl hi COVID nat nei nan RDT Negative a piah mi minaa pawl ih X-ray zuk pawl an si. Hih minaa pawl cu Oxygen hawp ṭul rero hrih minaa pawl an si.\nHminsin : COVID nat dam ter thei nak sii a um hrih lo ruangah nat ngah lo ding ih ralrin hi a thupi bik.\n← Selfie zukaw lai ah Mino 11 Ṭek in a tla that\nFalam ah Covid Mithi 2 le Nat dang thawn thimi ruak pakhat Vui liam →\nMay 21, 2021 Ni Hnem Sung 0\nTedim ih kahawknak ah Palikbawi pakhat hriam a tuar\nSeptember 5, 2021 September 5, 2021 Ni Hnem Sung 0\nChamphai ih um Falam mi hnen ah Covid – 19 Nathrik Hmu


Zinghnam In Australia Ram An Nuai, Zinghnam Pampi A Tlung, Minung Khal An Keu – Meifar\nZinghnam In Australia Ram An Nuai, Zinghnam Pampi A Tlung, Minung Khal An Keu\nMay 30, 2021 admin Leitlun 0\nLeitlun ramtinkim in buainak an nei thluh, Australia ram a kang ciamco hnuah Covid-19 thlisia a hrang ih an dinhmun a ziaum deuh thlang tiah zinghnam in an nuai ciamco sal.\nAustralia’s New South Wales ramsung ih lo hnaṭuan pawl an nuai nasa bik, an loram sungih an thilcin mi pawl an rak eisak thluh. Zinghnam cu an that rero nan an pung deuhdeuh ti a si, innsung khalah an lut ih minung tiang an keu.\nSiizung sung khalah an lut ih damlo pawl an keu thu theih a si, innsung tidai retnak tank le bungbel sung khalah zinghnam an rak um. An meisa hri khal an rak keucat ruangah meisa nei lo an um phah, New South Wales cozah in zinghnam tursii Bromadiolone cu India ram ta a cah lai.\nAn cahmi zinghnam tursii cu a thazang a cak tuk ih nazi 24 sungah zinghnam an thi hngel. Litres 5000 rori an cah nan cozahpi ih cohlangnak an hngak lai, a san cu zinghnam tursii ruangah ramsa dang le innvulh rannung pawl khal an thi thei ve ih Australia cozahpi in a siang asilen zinghnam tursii cu an kap ding.\nLeitlun mifim pawlin Covid-19 ruangah le rambuai ruangah ramsa pawl khalin ei le in ding an rak tlasam ve ih a hlan hnakin an sual deuhdeuh ding tin an rak phuang zo.\nDalan Ruangah Ralkap In An Kap That Ih A Ruang An La Thei Hrih Lo, A Nupi Nau Nei Zikte A Thihsan\nSunlaifang Ah Sibawi Nupa Cu Kah That An Si, A Phen Ah Thuanthu Rapthlak Zet Aum